Pre vzdorovanie Johnsonovi vylúčia 21 konzervatívcov, medzi nimi aj Churchillovho vnuka

Rovnaký osud čaká aj dvadsať jeho kolegov.

LONDÝN. Vnuka britského premiéra Winstona Churchilla, 71-ročného poslanca Nicholasa Soamesa, vylúčia z radov vládnej Konzervatívnej strany. Rovnaký osud čaká aj 20 jeho kolegov, ktorí sa v otázke brexitu postavili predsedovi vlády Borisovi Johnsonovi, informovala v stredu agentúra Reuters. Poslanci Dolnej snemovne britského parlamentu v utorok odhlasovali, aby bol do programu ich stredajšieho zasadnutia zaradený návrh zákona, ktorý by odchod Británie z Európskej únie bez dohody znemožnil. Zaradenie návrhu do programu podporilo aj 21 konzervatívnych poslancov vrátane Nicholasa Soamesa. Medzi "rebelmi" boli napríklad aj bývalý minister financií Philip Hammond či 79-ročný Ken Clarke, najdlhšie slúžiaci poslanec Dolnej snemovne. Samotný Soames vyjadril nad chystaným vylúčením seba a svojich 20 kolegov poľutovanie. Podľa neho ide o súčasť Johnsonovho plánu na vypísanie predčasných volieb, prostredníctvom ktorých chce dosiahnuť odchod Británie z EÚ 31. októbra, či už s dohodou alebo bez nej. Celkovo majú byť vylúčení poslanci, ktorí spolu odslúžili v britskom parlamente vyše 330 rokov. Vedenie strany ich vopred varovalo, že ak budú v utorok hlasovať s opozíciou, čaká ich vylúčenie a prídu o možnosť kandidovať za Konzervatívnu stranu v budúcich voľbách. Nicholas Soames, ktorý zastupoval konzervatívcov v Dolnej snemovni 37 rokov, to komentoval slovami: "Boj si vyžaduje obete. Vedel som, čo robím". Ešte v priebehu stredy ho čaká pohovor so šéfom konzervatívnych poslancov, ktorý mu má oznámiť vylúčenie z radov strany. Churchillov vnuk je poslancom od roku 1983 a pred piatimi rokmi ho kráľovná Alžbeta II. pasovala za rytiera. V minulosti pôsobil aj ako námestník ministra obrany. Je synom Churchillovej dcéry Mary, ktorá bola najmladším z jeho piatich detí. Súčasný premiér Boris Johnson sa netají svojím obdivom k Winstonovi Churchillovi, ktorý doviedol Britániu k víťazstvu nad nacistickým Nemeckom. V roku 2014 dokonca vydal Churchillov životopis, v ktorom vzdal hold jeho štátnickým schopnostiam.


O KNIHÁCHTristo rokov cárov a čarov

Spletité životné osudy plné intríg, milostných dobrodružstiev i vrážd podané majstrom histórie

Viac ako tristo rokov jedného panovníckeho rodu ponúka bohatý materiál na historickú knihu. A práve to je problém – až taký bohatý, že neskúsený autor sa môže v rozprávaní utopiť a nešťastný čitateľ spolu s ním. Simon Montefiore je však majster. Romanovovcov zvládol a jediné, čo môže citlivejší čitateľ vnímať ako ujmu, je hojnosť násilia, krvi a intríg.   Historik i rozprávač Britský spisovateľ je v téme dejín ruského impéria vytrénovaný. Jeho dielo Katarína Veľká a Potemkin sa dostalo do užšieho výberu na Cenu Samuela Johnsona. Viaceré autorove knihy dostávajú svoje pokračovanie vo filmoch a televíznych seriáloch. Angelina Jolie pred časom oznámila, že kúpila od Montefioriho práva na sfilmovanie jeho knižného profilu Kataríny Veľkej. Bodoval aj s knihami o Stalinovi a Jeruzaleme. Nevyhýba sa beletrii, a tak mohol schopnosť pútavého rozprávania využiť aj v knihe o Romanovovcoch. Montefioreho kvality sa tým nekončia. Prednášal na Cambridgeskej univerzite dejiny. Nemáme teda do činenia s amatérskym výrobcom knihohitov, ktorý sa chce priživiť na trendovej téme Ruska a jeho dejín. Dôsledne napísaná kniha o Romanovovcoch nespadla autorovi hotová ako dar z nebies. Vyhľadával zabudnuté archívne materiály o cárskych vládach. Niektoré z nich doteraz vôbec neboli publikované. Pri rozsiahlej rodine Romanovovcov sa mu do rúk dostali bohaté zbierky listov a denníkov. Každý z cárov písal ministrom, ale aj milenkám a príbuzným. Objavil navoňavkované ľúbostné odkazy i dlhé politické debaty. Námaha sa vyplatila. Kronika Romanovovcov sa presadila ako bestseller v mnohých krajinách.   Absolútna moc O ruskej dynastii sa v poslednom čase hovorí a píše veľa. Je krutým paradoxom, že najznámejší je jej tragický koniec v júli 1918. Vrahovia si z poverenia novej boľševickej moci na jedenásť členov cárskej rodiny nachystali štrnásť strelných zbraní. Jeden z vojakov stihol po hromadnej vražde prepichnúť bajonetom ešte i buldoga, ktorý patril dcére Nikolaja II. Hlavný vrah Jurovskij (člen uralského sovietu) požiadal zásobovacieho komisára, aby zohnal päťdesiat litrov kyseliny sírovej a veľa benzínu. Tak mali definitívne zmiznúť telá Romanovovcov a spolu s nimi mali byť „rozleptané“ i spomienky na kus ruskej histórie. Pokus o korekciu skutočných dejín nikdy nevyšiel. Patrilo k straníckym povinnostiam nenávidieť bývalých cárov, ale sám Stalin chcel byť pre svojich poddaných novým druhom cára – otcovským, záhadným, robotníckym i mestským, vodcom s medzinárodným poslaním a ruským panovníkom. Putinizmus v sebe dnes spája autoritatívnu vládu Romanovovcov, pravoslávnu posvätnosť, vlastenectvo a sovietsku byrokraciu s formálnymi nástrojmi demokracie. To, čo možno nazvať „cárskou mentalitou“, sa opakuje v rozličných verziách. Absolutistická moc má na osobnosť človeka deformujúci vplyv. Týmito presahmi je Montefioreho kniha nepríjemne aktuálna. Na viac ako sedemsto stranách putuje tromi storočiami ruskej histórie a čitateľ pravidelne žasne nad vyslovenými i nevyslovenými analógiami s prítomnosťou. Ruskí prezidenti dve storočia po tom, ako Romanovovci prijali zákon o následníctve, ešte stále úspešne nominujú svojich následníkov rovnako, ako to urobil Peter Veľký. Zväčšovanie ríše mali Romanovovci v krvi a ani na toto dedičstvo Rusko nezabudlo.   Komorníci, milenky, donášači a Rasputin Knižná kronika Romanovovcov sa prirodzene sústreďuje na dvadsať cárov z tohto panovníckeho rodu. Montefiore každé dejstvo z ich histórie poníma atraktívne v štýle divadelného predstavenia. Na javisku sa preto objavujú aj vedľajšie postavy, ktoré sa zaplietali do mocenských hier. V dobrom i zlom, verejne aj pokútne, so cťou a zásluhami, ale i zákerne a so záujmom skomplikovať „svojim cárom“ cestu k budúcej sláve. Okrem oddaných služobníkov nechýbali zradcovia a vzbúrenci. Príbehy radcov, komorníkov, bláznov typu Rasputina, sprisahancov, atentátnikov, donášačov či generálov sú nezriedka zaujímavejšie ako známejšie životy ich najvyšších autorít. „V absolutistickom režime je moc stále v pohybe, mení sa podľa nálad, vzťahov a udalostí okolo jedného človeka – osobných a politických – a jeho rozrastajúcich sa, prekvitajúcich dŕžav.“ To je alchýmia moci. Osobitnou skupinou sú milenci a milenky. Romanovovci sa navzdory dobe a neprívetivej ruskej klíme postarali o bohatú zbierku milostných dobrodružstiev a nevier. Dbali na morálku prostého ľudu, ale sami boli prekvapivo liberálni. Vedľajšie postavy sú často zaujímavé, ale predsa najfascinujúcejšie sú profily tých hlavných. Romanovovská história je veľkým pokušením pre milovníkov bulvárnych dejín. Nechýbajú zvrátenosti a telesné neprístojnosti. Nevesty zomierajú na otravu, otcovia umučia na smrť vlastných synov, holiči a sedliaci zasadnú na trón. Ruskí cári nerobili nič polovičato. Mocní bozkávajú sťaté hlavy. Vytrhávajú jazyky a napichujú na koly. V ich svete nechýbali nymfomanky posadnuté módou alebo panovník, ktorý napísal tie najerotickejšie listy, aké kedy napísala hlava štátu. Montefiore zvádzaniu bulvárnosti odolal vďaka prostému prístupu. Dáva prednosť súvislostiam. Každému bláznovstvu predsa niečo predchádzalo a je súčasne začiatkom nových pokračovaní. Nevyberá si len čitateľsky najvábivejšie delikatesy. Poctivo analyzuje veľkú politiku, zahraničné vzťahy ruského impéria, vyhrané i prehrané vojny, ekonomické, politické a sociálne procesy.   Závislosť  Najväčšou záhadou tejto „rodinnej kroniky“ zostáva ruská závislosť od samoderžavia. Ľud – chudobný a pripravený o dôstojnosť - sa v mene neobmedzenej cárskej moci až príliš často topil v krvi. Napriek tomu ho stáročia zväzovala strašidelná závislosť od „svojho cára“. Cárov pre zmenu zväzovala nekonečná paranoja. Za každým rohom videli nepriateľa, ktorý striehne na trón a hľadá spôsoby, ako ich odstrániť. Hoci nakoniec ľud formálne samoderžavie zavrhol, nechal sa nanovo uväzniť v ďalších žalároch absolútnej moci. Zmenili sa ideológie. Namiesto korunovácie nových pánov uviedla na trón boľševická revolúcia legendy o vláde ľudu. Panovanie v Rusku bolo posvätným poslaním a zároveň kalichom s jedom. Šesť cárov zomrelo násilnou smrťou. Okrem intríg a krutosti rodinná kronika Romanovovcov obsahuje aj kapitoly prelomových zmien, rozvoja a slávy impéria. Podstatou cárstva bolo predvádzanie vznešenosti a sily. Keď autorovo rozprávanie dospeje do 19. storočia, príbeh sa spomalí pre vojenské plány a cárske milostné pletky. Na začiatku 20. storočia je dráma znovu intenzívnejšia. V každom prípade ide o impozantnú históriu a neskutočný autorský výkon bez slabých miest. Montefiore si musel byť po celý čas vedomý nástrah tejto bláznivej histórie, ale vytrval pri vlastnom objektivizujúcom prístupe. Súčasne má talent na vysvetľovanie detailov. Práve týmto štýlom môžeme históriu rozchodiť. Poctivým poznávaním, ktoré sa nezľakne prítomnosti.


Atletického trénera odsúdili na pätnásť rokov za sexuálne obťažovanie zverencov

Svedčil aj strieborný medailista z olympiády.

MADRID. Súd v Španielsku odsúdil bývalého atletického trénera Miguela Angela Millana na pätnásť rokov väzenia za sexuálne obťažovanie mladých zverencov. Od roku 2017 čakal vo väzbe na proces, počas ktorého svedčil aj strieborný medailista v desaťboji z olympijských hier 1992 v Barcelone Antonio Penalver. "Dočkali sme sa spravodlivosti v maximálnej možnej miere," vyhlásil Penalver pre denník Marca. Informovala o tom agentúra AP.


Bývalý šéf Nissanu Ghosn obvinil vedenie automobilky z komplotu

Video je prvým verejným prejavom od zatknutia za údajné finančné podvody.

TOKIO. Bývalý šéf Nissanu Carlos Ghosn obvinil bývalých kolegov z "konšpirácie" s cieľom zbaviť sa ho ako šéfa automobilky. Video, ktoré natočil tesne pred opätovným zatknutím minulý týždeň, je prvým verejným prejavom od prvého zatknutia za údajné finančné podvody v novembri minulého roka. Na videu, ktoré jeho právnici zverejnili v Tokiu pre novinárov, Ghosn tvrdí, že sa stal obeťou zápasu o moc v Nissane, kde sa vedenie snažilo zabrániť užšej aliancii francúzskeho Renaultu a japonskej firmy. "Toto nie je o pažravosti alebo diktatúre, to je o komplote, o konšpirácii, toto je o rane pod pás," povedal Ghosn. "Som nevinný vo všetkých bodoch obžaloby, ktoré boli voči mne vznesené," dodal. Podľa neho sa vedenie Nissanu obávalo, že užšia aliancia by ohrozila autonómiu japonskej firmy a aj pozície niektorých ľudí v nej. Video a následné vyjadrenia Ghosnovho právnika Džuničira Hironaku obviňujúceho prokuratúru z tvrdého zaobchádzania s bývalým manažérom a jeho manželkou Carole predstavujú Ghosna ako obeť interného zápasu v Nissane a japonského súdneho systému, ktorý si na ňom vymáha priznanie. V sedemminútovom klipe však Ghosnov právny tím urobil v obave z možných dôsledkov úpravy, aby sa na verejnosť nedostali mená ľudí, ktorých Ghosn obvinil zo zrady. Ghosn, ktorý pred zhruba dvomi desaťročiami zachránil Nissan pred krachom, zároveň skritizoval súčasný manažment za riadenie spoločnosti. Poukázal na to, že od jeho odchodu z pozície výkonného riaditeľa v roku 2017 firma trikrát oznámila zhoršenie prognózy zisku a navyše musela riešiť škandál súvisiaci s problematickou výstupnou kontrolou vozidiel.


Nepáči sa mi to. Facebook pridal dlhoočakávanú reakciu

MENLO PARK, BRATISLAVA. Nie je v záujme sociálnej siete, aby poskytovala nástroje pre negatívne emócie. Piktogram s palcom nadol, ktorý by v sociálnej sieti vyjadroval nesúhlas, preto stále neexistuje. Neznamená to však, že sa vývojári pri svojej práci s palcom nadol nestretnú. Svedčí o tom podľa magazínu Tech Crunch experimentálna funkcia, ktorá sa niektorým používateľom zobrazuje v aplikácii Facebook Messenger. Po vzore príspevkov na Facebooku, aj tu pre zrýchlenú komunikáciu skúšajú vývojári emotívne reakcie. Namiesto toho aby ste odpísali alebo na klávesnici hľadali symboly pre emotikony, jednoducho ich vložíte vo forme reakcií. Úsmevy, roniace slzy či srdiečka svietiace v očiach tu stoja po boku rúk, ktoré raz ukazujú palec nahor, inokedy nadol. Cieľom je poskytnúť výrazové prostriedky, ktoré na jediný klik s návykom získaným v sociálnej sieti umožňujú vyjadriť myšlienky. Emotikony v rýchlej online komunikácii získavajú v posledných mesiacoch čoraz konkrétnejšiu podobu. Menia sa z výrazových prostriedkov pri písaní textu na gestá a reakcie, ktoré možno priradiť ku komunikácii samostatným tlačidlom. Stáva sa z nich štandard, ktorý nechce ani Facebook vynechať zo svojho portfólia.


Polícia zaistila viac ako sto dávok metamfetamínu, zadržala tri osoby

Policajti zasahovali v Rusovciach, Devíne a v okrese Dunajská Streda.

BRATISLAVA. Polícia zadržala tri osoby po tom, ako pri akcii zameranej na objasňovanie drogovej trestnej činnosti zaistila približne 110 dávok metamfetamínu. Prehliadky vozidla Audi A4 v Rusovciach a domové prehliadky v Devíne a v okrese Dunajská Streda sa uskutočnili v utorok. Na sociálnej sieti o tom informuje Polícia Bratislavského kraja. "Na základe zabezpečenej dôkaznej situácie následne vyšetrovateľ vzniesol obvinenie voči 43-ročnému Máriovi H. a 32-ročnej Jane K. pre drogovú trestnú činnosť, za ktorú v prípade preukázania viny hrozí obvineným trest odňatia slobody na desať až 15 rokov," priblížila polícia. Ako ďalej doplnila, obvinenie bolo vznesené aj voči 35-ročnej Elene M. pre drogovú trestnú činnosť a pre prečin marenia výkonu úradného rozhodnutia, za ktoré v prípade preukázania viny hrozí trest odňatia slobody až na päť rokov. Všetky tri osoby boli umiestnené do cely policajného zaistenia.


Londýn chystá expresný dovoz liekov, krvi a tkanív v prípade tvrdého brexitu

Brexit má nastať 31. októbra s dohodou alebo bez nej.

LONDÝN. Britské ministerstvo zdravotníctva a sociálnej starostlivosti plánuje vynaložiť trimilióny libier (GBP) na opatrenia zaručujúce dovoz materiálov na liečbu v prípade brexitu bez dohody. Rezort chce najať "expresnú prepravnú službu" na transport liekov, krvi a tkanív na transplantáciu. Informuje o tom portál bbc.com, ktorý pripomína, že britská vláda aktuálne plánuje odchod krajiny z Európskej únie 31. októbra s dohodou alebo bez nej. Plánuje sa zriadenie "expresnej prepravy pre nepredvídateľné situácie, aby sa podporila kontinuita dodávok liekov a medicínskych produktov," povedal v parlamente David Lidington z britského úradu vlády. "Bude to opatrenie pre naliehavé nepredvídateľné situácie pre produkty, ktoré si vyžadujú rýchle doručenie, a to do 24 až 48 hodín, ak Británia odíde z EÚ bez dohody," konštatoval. Britské ministerstvo zdravotníctva dúfa, že to umožní, aby pacienti dostali potrebné lieky, osobitne zriedkavé s krátkou záručnou lehotou. "Vláda bude platiť za túto prepravnú kapacitu len vtedy, keď bude potrebná a využitá," dodal David Lidington.


PSG dosiahol to, čo sa ešte žiadnemu tímu z piatich elitných líg nepodarilo

Piatkové výsledky

Rekord PSG

Cavani už trénuje

Sobotňajšie výsledky

Nedeľňajšie výsledky

Parížania vyhrali aj dvanásty zápas sezóny.

PARÍŽ. Futbalisti Paríža St. Germain stanovili nový rekord piatich elitných európskych líg v počte víťazstiev za sebou na začiatku sezóny. V piatok zdolali druhý tím tabuľky OSC Lille 2:1 a na konte majú 12 triumfov z dvanástich zápasov, čím prekonali zápis Tottenhamu Hotspur zo sezóny 1960/1961 (11) v anglickej najvyššej súťaži. "Zaslúžili sme si tri body i nový rekord v počte víťazstiev za sebou. Ligue 1 nie je ľahká súťaž a pre úspechy musíme tvrdo pracovať. Na ihrisku sme dnes nechali všetko," povedal po zápase pre Canal Plus brazílsky obranca Thiago Silva. Víťazstvo favorita sa však v Parku princov nerodilo ľahko, napriek hernej i streleckej prevahe odkliali domáci bránku súpera až v záverečnej dvadsaťminútovke. Skóre šlágra otvoril v 70. minúte Kylian Mbappé pohotovým technickým pokusom k ľavej žrdi po pase od Neymara. O necelú štvrťhodinu neskôr poistil vedenie domácich Neymar, ktorý si narazil loptu s Mbappém a tvrdou strelou aj s prispením teču od obrancu zvýšil na 2:0. Pre Mbappého to bol jedenásty ligový gól, Neymar má na konte deväť. víťazstiev z 12 zápasov v tejto sezóne má na konte PSG. Hostia dokázali už len zmierniť prehru, v nadstavenom čase znížil z pokutového kopu Nicolas Pepe. Slovenský brankár v službách Lille Adam Jakubech sledoval celý zápas z lavičky náhradníkov. V zostave domácich absentoval Edinson Cavani pre zranenie stehna. Nechýbal ale Marco Verratti, hoci v noci na stredu ho prichytili na parížskom obchvate jazdiť pod vplyvom alkoholu. "Nemôže také niečo urobiť dva dni pred zápasom. Klub to s ním musí vyriešiť," uviedol tréner Thomas Tuchel. Ten dal v bránke tentoraz prednosť Gianluigimu Buffonovi, ktorý by mal chytať aj najbližšie v Lige majstrov. Parížanov už v utorok čaká mimoriadne dôležitý súboj na pôde Neapola, v prípade prehry by stáli na pokraji vyradenia z prestížnej súťaže. V lige si PSG drží stopercentnú bilanciu, na konte má 36 bodov pri skóre 41:7. Lille zaostáva na druhej priečke už o jedenásť bodov. Vedenie francúzskeho šampióna pred zápasom vydalo stanovisko, v ktorom poprelo obvinenia platformy Football Leaks. Football Leaks tvrdí, že klub v spolupráci s UEFA kryl výrazné porušenia finančnej fair play (FFP) vo svojom rozpočte a vyhol sa prísnym trestom.


Gazprom podpísal so Slovenskom dohodu o preprave plynu

MOSKVA. Ruská spoločnosť Gazprom Export a slovenský prepravca plynu Eustream podpísali rámcovú dohodu o preprave plynu cez Slovensko do jesene 2050. Hodnota kontraktu dosahuje 5,3 miliardy eur. Kontrakt bol podpísaný s platnosťou do 1. októbra 2050. Predchádzajúci kontrakt o tranzite plynu medzi spoločnosťami Gazprom Export a Eustream pokrýval roky 2009 až 2028. Slovensko je v súčasnosti jednou z hlavných tranzitných krajín na dodávku ruského plynu do západnej Európy. Situáciu ale v posledných rokoch komplikujú spory Ruska s Ukrajinou, v dôsledku čoho sa Moskva rozhodla Ukrajinu obísť. Plány Gazpromu vybudovať ďalšiu vetvu Severného prúdu, ktorým by Rusko Ukrajinu ako tranzitnú krajinu obišlo, vyvolali na Slovensku obavy. Gazprom ale už skôr uviedol, že slovenský tranzitný systém bude využívať dlhodobo, a to aj v prípade, že bude postavený plynovod Severný prúd 2.


V Nemecku odsúdili Sýrčana za plánovanie teroristického útoku

Policajti našli propagandistický materiál od extrémistickej organizácie Islamský štát.

BAYREUTH. Súd v meste Bayreuth v nemeckej spolkovej krajine Bavorsko odsúdil v stredu 19-ročného Sýrčana na jeden a pol roka väzenia za plánovanie teroristického útoku. Verdikt ešte nie je právoplatný. Muž prišiel do Nemecka ako utečenec približne pred troma rokmi, uviedla tlačová agentúra DPA. Na jeho teroristické plány prišli úrady náhodou minulé leto, keď polícia prehľadávala jeho byt v meste Pegnitz v okrese Bayreuth v súvislosti s inými trestnými činmi. Policajti našli pri razii propagandistický materiál od extrémistickej organizácie Islamský štát (IS), videá vrážd formou popravy, návod na výrobu bômb a video s detskou pornografiou. Podľa slov jedného z policajtov bolo v mobilnom telefóne odsúdeného uložené video nakrútené samovražedným bombovým útočníkom, ktorý v júli 2016 v bavorskom meste Ansbach zranil pri útoku pred vinárňou 15 ľudí. K tomuto teroristickému útoku 27-ročného Sýrčana sa prihlásil IS.


Spermie na umelé oplodnenie mohla holandská nemocnica zameniť

Pri umelom oplodňovaní používali nesprávny nástroj, na ktorom zostávali zvyšky spermií predošlých mužov.

AMSTERDAM. Až 26 žien mohlo dostať pri umelom oplodnení nesprávne spermie, uviedla v stredu Univerzitná nemocnica v holandskom Utrechte. Nemocničné laboratórium urobilo "procedurálnu chybu" a nemocnica bude teraz preverovať, či niektorá zo žien prišla do druhého stavu pomocou spermií od nesprávneho muža. V oznámení však zdôraznila, že toto "riziko je malé". Polovica z uvedených žien je tehotná alebo už porodila. Chyba laboratória sa týka aj zmrazených embryí. Páry už boli informované. Laboratórium od apríla 2015 až do novembra 2016 používalo nesprávny nástroj, ktorý umožnil, že na ňom zostali stopy spermií iného muža.


Budaj dostal štyri góly, Cehlárik si prvý raz obliekol dres Bostonu

Pozrite si súhrn výsledkov nočných prípravných zápasov NHL.

NEW YORK. Hokejisti Los Angeles Kings odohrali v noci dva prípravné zápasy s Arizonou Coyotes. V jednom z nich nastúpil v bráne aj Peter Budaj. Prehre svojho tímu však nezabránil. Coyotes vyhrali 5:3. Budaj inkasoval štyri góly zo štrnástich striel a po druhej tretine ho nahradil Thomas McCollum.  V druhom stretnutí chytali konkurenti slovenského brankára Jack Campbell a Jeff Zatkoff. Kings sa radovali z víťazstva 4:3. V tomto súboji odohral šestnásť a pol minútu obranca Erik Černák. Pripísal si tri strely na bránu a tri bodyčeky. Dres Bostonu Bruins si prvýkrát v zápase obliekol útočník Peter Cehlárik. Talentovaný Slovák dostal priestor na ľade, aby sa ukázal. V stretnutí s Columbusom (2:3 po sam. nájazdoch) absolvoval šestnásť minút a tri sekundy, ďalšie dve minúty sedel na trestnej lavici. Pripísal si aj jednu strelu.  Toronto - Ottawa 3:6 Boston - Columbus 2:3 pp a sn Montreal - New Jersey 2:3 Arizona - Los Angeles 5:3 Los Angeles - Arizona 4:3 NY Islanders - Philadelphia 3:0 New Jersey - Philadelphia 2:0 Buffalo - Minnesota 1:2 Washington - Carolina 1:2 pp Calgary - Edmonton 1:2 Edmonton - Calgary 4:2 Dallas - St. Louis 3:1


FBI začal vyšetrovanie streľby v Daytone

DAYTON. Americký Federálny úrad pre vyšetrovanie (FBI) začal vyšetrovanie nedeľnej streľby v meste Dayton v štáte Ohio, ktorá si vyžiadala deväť obetí. Poukázal pritom na strelcov záujem o násilnú ideológiu, uviedla v utorok agentúra AP. Špeciálny agent Todd Wickerham informoval, že vyšetrovatelia sa pokúsia zistiť, aké ideológie ovplyvnili 24-ročného Connora Bettsa. FBI sa snaží tiež zistiť, kto mu mohol pomáhať a prečo si vybral za cieľ daytonskú zábavnú štvrť Oregon. Policajný šéf v Daytone Richard Biehl uviedol, že Betts bol posadnutý násilím a vyjadril "túžbu spáchať masovú streľbu". Polícia však podľa televíznej stanice CNN stále nevie, čo ho k streľbe motivovalo. Agentúra AP pripomína, že Betts mal masku a nepriestrelnú vestu, keď spustil paľbu zo skrátenej verzie pušky AR-15 pred nočnými klubmi v Daytone. Zabil svoju mladšiu sestru a osem ďalších osôb, pričom 37 ďalších ľudí utrpelo zranenia - štrnásti strelné. Policajti ho zastrelili do 30 sekúnd, odkedy spustil paľbu. Ďalších 22 ľudí prišlo o život pri sobotňajšej streľbe v nákupnom centre v texaskom meste El Paso. Podozrivý 21-ročný páchateľ Patrick Crusius je vo väzbe, čelí obvineniu z vraždy s priťažujúcimi okolnosťami a hrozí mu trest smrti. Pred masakrou ešte zverejnil na internete rasistický a protiimigračný manifest. V ňom vyjadril nenávisť voči "hispánskej invázii" do mesta El Paso a pochvalne sa vyjadril o nedávnych masakrách v dvoch novozélandských mešitách.


Michalovce hlásia ďalšiu posilu, z Košíc prichádza Spilar

Spilar odohral väčšinu kariéry na Slovensku.

KOŠICE. Kariéra slovenského hokejového útočníka Gabriela Spilara bude pokračovať v Michalovciach. Skúsený krídelník sa k novým spoluhráčom pripojil na pondelňajšom tréningu. Klub o tom informoval prostredníctvom facebooku. Spilar odohral v ročníku 2018/2019 62 zápasov za HC Košice, v ktorých dosiahol bilanciu 14 gólov a 21 asistencií. Prevažnú časť doterajšej kariéry strávil v najvyššej slovenskej súťaži, odohral v nej celkovo 848 zápasov. Pre 38-ročného krídelníka sú Michalovce už siedmym pôsobiskom v rámci najvyššej slovenskej súťaže. Odchovanec košického hokeja v nej nastupoval za materský HC Košice, ale aj za Zvolen, Slovan Bratislava, Žilinu, Nitru a Liptovský Mikuláš. V závere sezóny 2010/2011 sa dohodol s HK Poprad, za ktorý však nenastúpil. Tréner nováčika Tipsport ligy Miroslav Chudý mal na pondelňajšom tréningu k dispozícii už aj Kanaďana Christophea Lalancetteho.


Putin pricestoval na štátnu návštevu Kirgizska

Delegácie podpíšu dokumenty pokrývajúce spoluprácu v rozličných oblastiach.

BIŠKEK. Ruský prezident Vladimir Putin pricestoval vo štvrtok na štátnu návštevu Kirgizska. Kremeľský šéf bude rokovať v tamojšom hlavnom meste Biškek so svojím kirgizským náprotivkom Sooronbajom Žeenbekovom. Neskôr sa obaja lídri zúčastnia na rusko-kirgizskej medzinárodnej konferencii a navštívia múzeum sovietskeho a kirgizského spisovateľa Čingiza Ajtmatova, informuje tlačová agentúra TASS. "Hlavy štátov budú hovoriť o súčasnom stave a vyhliadkach na rozvoj rusko-kirgizských vzťahov strategického partnerstva a aliancie. Uskutoční sa aj dialóg o prehĺbení spolupráce v regionálnych združeniach vrátane tohtoročného kirgizského predsedníctva v Šanghajskej organizácii spolupráce (ŠOS) a Organizácii Zmluvy o kolektívnej bezpečnosti (ODKB)," uviedol Kremeľ. Kremeľský pobočník Jurij Ušakov skoršie pre novinárov uviedol, že prezidenti by mali podpísať spoločné vyhlásenie. Okrem toho bude za prítomnosti lídrov podpísané aj mnoho medzivládnych, medziúradných, regionálnych a obchodných dokumentov pokrývajúcich spoluprácu v rozličných oblastiach.


Aténami otriasli v noci výtržnosti ľavicových anarchistov

ATÉNY. Bez zranených sa skončili výtržnosti ľavicových extrémistov, ktorých dejiskom bolo v noci na sobotu centrum gréckej metropoly Atény. Skupina okolo 200 anarchistov stavala v štvrti Exarchia barikády z horiacich kontajnerov s komunálnym odpadom a hádzala zápalné fľaše na príslušníkov poriadkových síl, informovali policajné zdroje. Ulice v okolí Technickej univerzity v Aténach boli po niekoľko hodín uzavreté. Svedkami zrážok boli z diaľky aj viacerí turisti. Kým pre niektorých z nich to bolo "zaujímavé", pre miestnych občanov vzniknutý chaos vôbec nebol atraktívny. Niektorí z nich hovorili o tom, že nebola už zaručená verejná bezpečnosť. Spomínaná mestská časť je baštou aténskych anarchistov. V uplynulých rokoch dokonca viaceré banky, ale aj pošta uzavreli tamojšie filiálky. Pre turistov je to však atraktívna lokalita, ktorá ponúka podniky s alternatívnou hudobnou produkciou, letné kiná, či tradičné taverny.


Stavebné sporenie sa môže zapojiť do kampane „me too“

Nájsť čosi zneužívanejšie vo svete než tento produkt na Slovensku nenájdete.

Ak existuje na Slovensku niekto, kto by sa mal zapojiť do kampane „me too“, tak je to stavebné sporenie. S libidom (sexom) má proces isteže pramálo spoločné, avšak nájsť čosi zneužívanejšie vo svete než tento bankový „produkt“ na Slovensku by bolo veľké umenie. Dá sa, iste, protestovať, že stĺpček nie je génius – ako napríklad Trump – takže nemôže mať prehľad o všetkých formách zneužívania, ktoré sa dejú vo svete. Usvedčujúcim dôkazom však je, že počty motorových vozidiel, iných predmetov bežnej spotreby či luxusných dovoleniek s (čiastočným) zdrojom financovania v stavebnom sporení sú zaručene vyššie – zrejme nielen spolu, ale aj individuálne – než jednotky nájomného bývania. Konštitučný zmysel (účel) štátom bonifikovaného „produktu“ sa takto fakticky rozplynul a „samozrušil“. A to je akurát dostatočný dôvod, aby štát prerušil či zásadne obmedzil subvencovanie nákupov, ktoré so strechou nad hlavou, nemajú spoločné zhola nič. Skutočnosť, že nájomné bývanie tvorí necelých päť percent slovenského trhu, hovorí za seba a nepripúšťa omyl.


Cyklón na Madagaskare zabil už  25 ľudí

Madagaskar zasiahol silný cyklón už v marci, keď zahynulo 50 ľudí.

ANTANANARIVO. Na 25 mŕtvych stúpol počet obetí mohutného cyklónu na Madagaskare. Desiatka ďalších osôb je doposiaľ nezvestná, informovala v utorok agentúra AP. V súvislosti s cyklónom Ava opustilo podľa kancelárie madagaskarského prezidenta počas uplynulého víkendu svoje domovy viac ako 17-tisíc ľudí. Vláda však neskôr informovala, že nebezpečenstvo už pominulo a všetky varovania pred cyklónom medzičasom zrušili. Madagaskar zasiahol silný cyklón už v marci, pričom vtedy zahynulo 50 ľudí. Spustošený bol región Sava na severovýchode tejto ostrovnej krajiny, z ktorého pochádza viac ako polovica celosvetovej produkcie vanilky.


Na asteroide Bennu objavili veľké množstvo balvanov. Môžu ohroziť odber vzoriek

BRATISLAVA. Na povrchu planétky Bennu objavila sonda OSIRIS-REx nečakané povrchové štruktúry. Najnovšie zistenia o planétke uverejnili tento týždeň v siedmich štúdiách vo vedeckých časopisoch Nature, Nature Astronomy, Nature Geoscience and Nature Communications. Sonda Osiris-REx dorazila k planétke 3. decembra po viac ako trojročnej ceste, jej úlohou je chrakterizovať Bennu a doniesť na Zem jej vzorku. Bennu je zaradená medzi objekty, ktoré by sa mohli v budúcnosti zraziť so Zemou. Existuje šanca 1 ku 2700, že do našej planéty narazí medzi rokmi 2175 až 2199. Prieskum planétky má vedcom pomôcť odhaliť evolúciu slnečnej sústavy a vznik života. Podobný objekt totiž mohol v minulosti na Zem doniesť hydratovaný materiál bohatý na uhlík. Prvé pozorovania zo sondy Osiris-REx potvrdili, že povrch Bennu je na podobné materiály bohatý. Z doterajších pozorovaní pracovníci misie Osiris očakávali, že Bennu bude mať hladký povrch s niekoľkými balvanmi. No sonda nečakane ukázala, že Bennu má veľmi členitý povrch s množstvom veľkých balvanov. Znamená to, že budú musieť upraviť plán na odber vzoriek z planétky. Na povrchu sa budú snažiť nájsť vhodné miesto na odber. Niektoré štruktúry, ako chýbajúce malé krátery a rôznorodý vzhľad, naznačujú, že povrch je zložený z oblastí z rôznych období. Môžu byť pozostatkami materského telesa či nedávnej aktivity. Autori v štúdiách naznačujú, že vek Bennu sa pohybuje medzi sto miliónmi až jednou miliardou rokov, čo je viac ako hovorili doterajšie odhady. Vznikol v pásme asteroidov medzi Marsom a Jupiterom. DOI: 10.1038/s41586-019-1033-6 DOI: 10.1038/s41561-019-0330-x DOI: 10.1038/s41550-019-0731-1 DOI: 10.1038/s41550-019-0722-2 DOI: 10.1038/s41467-019-09213-x DOI: 10.1038/s41550-019-0721-3 DOI: 10.1038/s41561-019-0326-6


Ján Slota čelí obžalobe z podplácania

Bývalý politik podľa svedkov núkal účastníkovi nehody peniaze, keď nezavolá políciu.

ŽILINA. Bývalý šéf SNS Ján Slota čelí obžalobe z prečinu podplácania. Ako účastník dopravnej nehody mal ponúknuť úplatok inej osobe, aby ju neohlásila na polícii. Informovala o tom hovorkyňa Úradu špeciálnej prokuratúry Jana Tökölyová. "Prokurátor Úradu špeciálnej prokuratúry podal 7.11.2016 na Špecializovaný trestný súd obžalobu na obvineného Jána S. pre prečin podplácania," povedala pre TASR Tökölyová. Slota mal 18. januára tohto roka na ceste prvej triedy v smere z Lietavskej Lúčky do Porúbky v okrese Žilina naraziť s Porsche Cayenne do pred ním idúceho Audi A6, ktoré narazilo do Suzuki SX4. Slota sa nechal hospitalizovať, fúkať však odmietol, za čo ho následne obvinili z ohrozovania pod vplyvom návykovej látky. Okresný súd mu začiatkom novembra vymeral dvojročnú podmienku, peňažný trest a zákaz šoférovania na dobu šesť rokov, rozsudok však zatiaľ nie je právoplatný. "Svedkovia zrážky tvrdili, že bývalý politik núkal účastníkovi nehody peniaze, keď nebude volať policajtov. Ján S. to však odmieta. Podľa informácií televízie JOJ však začiatkom mesiaca podal úrad špeciálnej prokuratúry na Jána S. obžalobu pre prečin podplácania. V tomto prípade mu hrozí trojročný trest," píše portál noviny.sk.


Prípad krádeže onkoliekov prokuratúra vrátila na došetrenie

Vyšetrovateľ ukončil vyšetrovanie 30. januára tohto roka a prokurátorovi navrhol podať obžalobu.

BRATISLAVA. Prokuratúra vrátila policajnému vyšetrovateľovi prípad krádeže liekov v Národnom onkologickom ústave (NOÚ) späť na došetrenie. Uviedol to hovorca Krajskej prokuratúry v Bratislave Michal Šúrek. "Prokurátor Krajskej prokuratúry Bratislava dňa 28. 2. 2017 vrátil predmetnú trestnú vec vyšetrovateľovi na doplnenie vyšetrovania s pokynmi a určil lehotu na ich splnenie. V zmysle Trestného poriadku sa nebudeme vyjadrovať k uloženým pokynom ani lehote na ich splnenie, aby nedošlo k zmareniu resp. sťaženiu objasnenia a vyšetrenia veci," uviedol Šúrek. Vyšetrovateľ Policajného zboru ukončil vyšetrovanie v tejto veci 30. januára tohto roka a prokurátorovi navrhol podať obžalobu. Ten však jeho návrh neakceptoval a pokynom mu uložil, aby spis doplnil. Polícia v kauze krádeže onkoliekov v NOÚ v Bratislave v decembri 2015 obvinila spolu deväť ľudí. Podľa medializovaných informácií šiesti z nich boli zamestnancami NOÚ, z ústavu ich však vzápätí mali prepustiť. Kontrolu v NOÚ vykonal aj Úrad pre dohľad nad zdravotnou starostlivosťou (ÚDZS). Podľa jeho záverov NOÚ nepochybil pri poskytovaní zdravotnej starostlivosti a zdravie pacientov tam nikto nepoškodil. Kauza prepukla v decembri 2015. Mali byť do nej zapletení zamestnanci NOÚ a pracovníci farmafiriem. Podľa obvinení "kšeftovali" s liekmi, na čo mali upozorniť ich kolegovia. NOÚ odmietol, že by došlo k ohrozeniu pacientov.


Slováci a Česi si na vzdelanie detí požičiavajú, zahraničné kurzy stoja tisíce eur

Ceny jazykových kurzov sa môžu priblížiť aj k sume 8000 eur.

BRATISLAVA. Jazykové študijné pobyty sú medzi mladými Slovákmi a Čechmi stále populárnejšie. Ponúkajú príležitosť zlepšiť sa v jazyku, naučiť sa hospodáriť s peniazmi aj poznávať cudzie kultúry. Pri vybavovaní pobytov však musia siahnuť hlboko do vrecka, polročný pobyt za oceánom stojí tisíce eur. Študijné pobyty mnohokrát financujú rodičia, ktorí však často nemajú k dispozícii dostatok prostriedkov. Stále viac klientov preto na ich financovanie využíva spotrebiteľské pôžičky. Dlhodobé jazykové pobyty sú efektívnym spôsobom, ako potomkom zabezpečiť intenzívnu výučbu cudzieho jazyka a zároveň možnosť poznávať svet. Medzi obľúbené destinácie dospievajúcich patria USA, Kanada, Austrália a Veľká Británia. Ide však o nákladnú záležitosť, nie každý rodič si taký výdavok môže bez pôžičky dovoliť bez toho, aby zaťažil rodinný rozpočet. Mnohí z nich nechcú použiť všetky úspory a radšej volia na financovanie napríklad polročného jazykového kurzu v zahraničí možnosť pôžičky. Cena takého kurzu sa totiž môže priblížiť aj k hranici 8000 eur. Náklady na ročný pobyt sú ešte vyššie. Odvíjajú sa hlavne od krajiny, intenzity kurzu a spôsobu ubytovania. "V Austrálii za polrok zaplatia študenti v priemere 7500 eur. Okrem toho je potrebné myslieť aj na výdavky za letenky, stravovanie a vreckové. Celkovo tak môže byť študijný pobyt citeľným zásahom do rodinného rozpočtu, využitie úveru na jazykový pobyt pre dospievajúce deti tak nie je u našich klientov výnimkou," uvádza Zuzana Ďuďáková, hovorkyňa spoločnosti UniCredit Bank. Aj napriek vysokým nákladom záujem o kurzy nepoľavuje, naopak. Mnohí záujemcovia však nezvládajú pokryť náklady z vlastných úspor, na pobyty si preto čím ďalej tým častejšie požičiavajú. "Slováci i Česi si uvedomujú, že vzdelanie detí je jednou z najdôležitejších investícií, preto sú čím ďalej tým častejšie ochotní si potrebné financie od banky požičať. Rodičia vedia, že získané skúsenosti a praktické jazykové znalosti budú pre ich deti vždy výhodou v priebehu štúdia a predovšetkým plusom v prvom zamestnaní," dodáva Ďuďáková.


Onkologickému ústavu pomôžu sestry z iných nemocníc

Ministerka zdravotníctva Andrea Kalavská sľubuje zníženie lehôt na operácie v onkologickom ústave.

BRATISLAVA. V Národnom onkologickom ústave NOÚ) v Bratislave by sa mohli v najbližšej dobe znížiť čakacie lehoty na operácie, sľubuje ministerka zdravotníctva Andrea Kalavská (nominantka Smeru). Pomoc NOÚ podľa nej prisľúbili sestry z ARO oddelení nemocníc v pôsobnosti rezortu. "V máji by sa tak na ARO v NOÚ malo urobiť o desať až 15 operácií viac, pričom mám na mysli vážne a nie bežné zákroky," vysvetlila Kalavská po stredajšom rokovaní vlády. Kalavská komunikuje o situácii v NOÚ s vedením a lekármi "na dennej báze". Ku koncu apríla tam končí doterajší šéf Jozef Valocký, do zverejnenia výsledkov oficiálneho výberového konania má Kalavská vedením niekoho poveriť. "A budem dbať na to, aby bol dočasný šéf morálne zdatný a odborný človek, ktorý bude prijateľný pre zamestnancov," vysvetlila. Oficiálne výberové konanie na funkciu generálneho riaditeľa NOÚ chce vypísať v najbližších dňoch, prihlášky budú môcť záujemcovia podľa Kalavskej posielať do polovice mája s tým, že sa budú zverejňovať i projekty uchádzačov. Či má ísť podľa nej o apolitickú osobnosť, Kalavská odpovedala, že je pre ňu dôležité, aby bola "morálne a odborne zdatná a erudovaná". Počas pôsobenia Jozefa Valockého sa v NOÚ búril personál, sťažoval sa na odliv odborníkov a dlhé čakacie lehoty na operácie. NOÚ potvrdil, že chýbajú sestry, poukázal však na to, že odídených lekárov adekvátne nahradil. Vedenie ústavu však odmietlo, že by v NOÚ boli pacienti ohrození na zdraví. Valocký z funkcie podľa jeho slov odišiel pre upokojenie situácie.


Rusko chce overiť vyjadrenia Skripaľovej dcéry, Británia má provokovať

Julija Skripaľová vyhlásila, že nie sú pripravení, aby prijali pomoc od ruského konzulátu.

LONDÝN. Vyjadrenia Julije Skripaľovej treba overiť a uistiť sa o tom, že ich poskytla dobrovoľne, uviedol vo štvrtok hovorca Kremľa Dmitrij Peskov v rozhovore pre televíziu NTV. "Britská strana stále nedodržiava Viedenskú konvenciu a Rusku nebol umožnený konzulárny prístup k Juliji Skripaľovej. Navyše, nie sme si istí, v akom je v súčasnosti stave, či je pod nátlakom, kde sa zdržiava, či urobila nejaké vyhlásenia a či urobila tieto vyhlásenia dobrovoľne," uviedol Peskov podľa agentúry TASS. "Je veľmi otázne, či nejaké informácie šírené cez niekoho môžu byť spoľahlivé a dôveryhodné, keď zoberieme do úvahy, že sa to deje v čase rozsiahlej bezpríkladnej provokácie z britskej strany," dodal hovorca Kremľa. Dcéra bývalého ruského špióna Sergeja Skripaľa, ktorá čelila v marci spolu s otcom v britskom meste Salisbury útoku nervovoparalytickou látkou, v stredu povedala, že jej "život sa obrátil hore nohami" a do budúcnosti dúfa v návrat do Ruska. Po útoku má "šťastie, že je nažive", uviedla v exkluzívnom rozhovore pre agentúru Reuters. Išlo o jej prvé vyjadrenie pre médiá od otravy. Poďakovala sa ruskému veľvyslanectvu za ponuku pomoci, ale povedala, že s otcom "nie sú pripravení, aby ju prijali". Rovnako vzdala hold všetkým, ktorí sa o ňu po útoku starali. "Máme obaja také šťastie, že sme prežili tento pokus o vraždu. Naše zotavovanie bolo pomalé a mimoriadne bolestivé," uviedla 33-ročná Julija, ktorú prepustili z nemocnice 9. apríla. Jej otec opustil nemocnicu 18. mája. Obaja boli celé týždne hospitalizovaní v kritickom stave po tom, ako ich našli 4. marca v bezvedomí v Salisbury, pripomína agentúra AP. Julija sa bude podľa vlastných slov starať o 66-ročného otca dovtedy, kým sa úplne nezotaví. Požiadala tiež o rešpektovanie ich súkromia. Spravodajský server BBC uvádza, že oboch presťahovali do bezpečných lokalít, ale nie je jasné, či sa zdržiavajú na jednom mieste. Prípad otravy bývalého agenta a jeho dcéry vyvolal medzi Západom a Moskvou diplomatickú roztržku. Británia obvinila Rusko z útoku na Skripaľovcov s použitím nervovoparalytickej látky novičok, ktorá bola vyvinutá v bývalom Sovietskom zväze. Moskva však akúkoľvek zodpovednosť odmieta.


Na balkánskej trase zostali desaťtisíce migrantov, vyhlásil poradca maďarskej vlády

BUDAPEŠŤ. Na balkánskej trase čaká na možnosť pokračovať v ceste približne 70 až 80-tisíc migrantov, takže tlak na maďarské hranice stále pretrváva. Vo verejnoprávnej televízii M1 to v utorok povedal poradca predsedu maďarskej vlády pre vnútornú bezpečnosť György Bakondi. Migranti sa stále pokúšajú ilegálne prekračovať južné hranice Maďarska, avšak systém ochrany štátnej hranice je podľa Bakondiho stabilný. "Väčšina migrantov čakajúcich na balkánskej trase nie je zo Sýrie, ale z Pakistanu, Afganistanu a Bangladéša," zdôraznil poradca, podľa ktorého hlavná migračná trasa v súčasnosti vedie z Líbye do Talianska. Migračný tlak neutícha a nič nenaznačuje tomu, že by mal v krátkej dobe skončiť, poznamenal Bakondi. V pondelok popoludní zadržali policajti v Čongrádskej župe 23 narušiteľov hraníc. Počas piatka, soboty a nedele zadržali na území krajiny celkom 90 osôb, ktoré sa v krajine zdržiavali neoprávnene.


V Číne objavili najstaršie dôkazy o užívaní marihuany

BRATISLAVA. Výskumníci našli na západe Číny najstaršie dôkazy o užívaní marihuany. Podľa štúdie ľudia fajčili marihuanu už pred najmenej 2500 rokmi, a to počas rituálov alebo náboženských obradov. Dôkazy našli na pohrebisku v drevených nádobách slúžiacich na pálenie. Vo vzorkách bol vysoký obsah THC, z čoho usudzujú, že ľudia v tej dobe vedeli o účinku tejto látky. Nádoby našli v pohorí Pamír. Vedci si myslia, že ľudia položili listy marihuany na horúce kamene uložené v nádobe a následne vdychovali dym. Je možné, že za vysoký obsah THC v rastlinách môže vysoká nadmorská výška. Existujú dôkazy, že takýto jav sa môže objaviť v regiónoch s nízkou teplotou, nízkou hladinou živín a ďalšími podmienkami súvisiacimi s vysoko položenými miestami. Ľudia tiež mohli zámerne pestovať rastliny s vyšším obsahom THC. Ako uvádza BBC, je to najstarší dôkaz o využití marihuany pre jej psychotropné účinky. "Tieto zistenia podporujú tvrdenie, že marihuanu po prvý raz užívali pre jej psychotropné účinky v horských regiónoch na východe Strednej Ázie, odkiaľ sa rozšírila do celého sveta," uviedla Nicole Boivin z výskumného inštitútu Maxa Plancka v nemeckej Jene.


Múzeum na Slavíne už malo stáť

Výstavisko druhej svetovej vojny má stáť dva milióny eur, väčšinu zaplatí Úrad vlády. S nápadom postaviť na Slavíne múzeum druhej svetovej vojny prišlo ministerstvo obrany.

STARÉ MESTO. Na Slavíne má vzniknúť múzeum venované ukončeniu bojov druhej svetovej vojny. Podľa pôvodných plánov ho malo mesto otvoriť už v lete tohto roku. Úrad vlády, ministerstvo obrany ani magistrát však nevedia, kedy sa tak stane. S jeho výstavbou sa totiž ešte ani nezačalo. Stáť má dva milióny eur, pričom väčšinu plánuje zaplatiť Úrad vlády zo svojej rezervy. Projekt pritom plánuje finančne podporiť aj ruská ambasáda. O nápade vybudovať na Slavíne múzeum, hovoril premiér Robert Fico s predsedom ruského parlamentu Sergejom Naryškinom ešte v júni minulého roka. Ministerstvo obrany následne vytvorilo pracovnú skupinu, ktorá mala nápad premietnuť do reality. Slavín - pamätník sovietskych vojakov padlých počas druhej svetovej vojny - spravuje mestské pohrebníctvo Marianum. To sa spolu s mestom začalo na základe požiadavky od ministerstva obrany zriadením múzea zaoberať. Vo februári tohto roka požiadalo pohrebníctvo Úrad vlády o dotáciu na zabezpečenie architektonickej štúdie. Tá má byť podkladom pre ďalšie fázy projektu. Mestská organizácia Marianum dostala dotáciu desaťtisíc eur. Pohrebníctvo ich využilo na technickú analýzu stavu priestorov na Slavíne. „Analýza nám povie, aké nevyhnutné úpravy je potrebné spraviť v priestoroch Slavína na to, aby tam v budúcnosti mohlo byť zriadené múzeum ukončenia bojov druhej svetovej vojny, ktoré chce zriadiť ministerstvo obrany,“ uviedla hovorkyňa bratislavského magistrátu Ivana Skokanová. Na analýze pracovala od augusta firma Cykr Expert. Pohrebníctvo za ňu firme zaplatilo takmer päťtisíc eur a spolu s magistrátom ju aktuálne vyhodnocuje. „Po vyhodnotení technickej analýzy bude možné pripraviť štúdiu, ktorá bude hovoriť už konkrétne o tom, ako by múzeum malo vyzerať,“ povedala Skokanová. Ako dlho bude mesto analýzu posudzovať neprezradila, následne má však informovať ministerstvo obrany, s ktorým sa dohodne na ďalšom postupe. Technický námestník pohrebníctva Marianum Boris Šramko tvrdí, že analýza o technickom stave pamätníka nie je doteraz vyhodnotená preto, lebo je veľmi rozsiahla – má vyše dvesto strán. „Nemôže sa stať, že sa investujú verejné financie a stavba by nebola v poriadku. Posudok sme dali spraviť ako správcovia pamätníka kvôli ochrane verejných financií,“ uviedol Šramko. Bývalý riaditeľ pohrebníctva Miloslav Hrádek pritom ešte minulé leto tvrdil, že múzeum by malo byť postavené do roka. Prví návštevníci tak doň mali vstúpiť už pred štyrmi mesiacmi. Viac o budúcnosti múzea nevie ani rezort obrany. „Stavebno-technické a architektonické riešenie múzea nie sú v našej gescii. Ďalšia realizácia projektu múzea pod Slavínom bude závisieť od stanoviska magistrátu a pohrebníctva Marianum,“ reagovala hovorkyňa ministerstva obrany Danka Capákova. Múzeum by sa malo nachádzať v suteréne pamätníka a mala by byť v nej zážitková výstava. Návštevníci v rámci nej budú môcť vidieť napríklad rozpadnutý dom po bombradovaní či vojenskú techniku. Nachádzať sa v ňom bude tiež auditórium, kde by sa premietali filmy. „Súčasťou múzea by mohol byť aj strieľajúci vojak s dymom,“ opisoval plány ešte vlani Hrádek. Vojenský historický ústav chce výstavu doplniť fotografiami z vojny a oslobodenia Bratislavy.


Ako vznikol Mesiac a čo má spln so zemetraseniami?

Vedci zistili nové poznatky o dávnej vesmírnej zrážke a vplyve Mesiaca na Zem.

BRATISLAVA. Kedysi dávno, keď bola naša Zem ešte mladá, narazil do nej kozmický kameň veľkosti Marsu. Podľa matky Mesiaca z gréckej mytológie sa volá Theia. Theia síce zrážku neprežila, ale práve vďaka nej sa zrodil náš prirodzený satelit. Do tohto momentu sa hypotézy vedcov prevažne zhodujú, ale stále nevieme, čo presne sa stalo. O krok bližšie k porozumeniu vzniku Mesiaca nás posúva nová štúdia vedcov z Harvardovej a Washingtonovej univerzity z časopisu Nature. Takzvaná hypotéza veľkého impaktu sa prvýkrát objavila v 70. rokoch minulého storočia. Teleso podobné Marsu sa podľa nej malo pritom zeme dotknúť len letmo. Napriek nižšej energii zrážky sa Theia rozpadla úplne a s ňou aj kúsok Zeme. Z kozmického odpadu, čo po nich zostal, vznikol Mesiac. Hypotéza vysvetľuje netradičnú veľkosť Mesiaca v porovnaní so Zemou a zároveň aj rýchlosť otáčania oboch telies.  Analýza mesačných hornín ale vedcov prekvapila. Vo vzorkách, ktoré priniesli misie Apollo, našli rovnaké zloženie izotopov kyslíka ako na Zemi. Izotopy fungujú ako geologické odtlačky prstov a umožňujú odhaliť pôvod vesmírnych telies. V tomto prípade ale nesedeli s výpočtami, ktoré hovorili, že Mesiac vznikol prevažne zo zvyškov Theinej hmoty. Zloženie izotopov bolo príliš podobné tomu zemskému a je málo pravdepodobné, že by rovnaké geologické známky mala aj Theia. Snaha vysvetliť nezrovnalosti priviedla vedcov až k novej verzii hypotézy, ktorá opisuje oveľa silnejšiu zrážku, pri ktorej sa malo uvoľniť podstatne viac energie.   Pri vysokých teplotách sa vyparila Theia a výrazná časť Zeme. Vznikla z nich hmlovina, ktorá sa rozprestierala na 500-krát väčšej ploche ako má dnes Zem. Keď hmota začala chladnúť, vyzrážal sa z nej Mesiac. Práve túto verziu podporujú nové výsledky. Vedci vyvinuli technológiu, ktorou mohli skúmať izotopy až desaťkrát presnejšie ako predtým. Zamerali sa na dva z troch stabilných izotopov draslíka. Zistili, že mesačné vzorky mali väčší podiel izotopu draslík-41 ako vzorky zo Zeme. Aby vznikli, potrebujú oveľa vyššie teploty aké predpokladá prvý model zrážky s nízkou energiou. Aj keď závery musí ešte potvrdiť ďalší výskum, autori štúdie už teraz hovoria, že Thein náraz do Zeme pripomínal úder obrovským kladivom do melónu. "Musíme prehodnotiť všetky nápady, ktoré sme o veľkom impakte mali," povedal spouautor štúdie Kun Wang pre web Space.com. Dnes už sa vzťah medzi Zemou a Mesiacom zdá byť stabilný. Aj keď nás pomaly opúšťa (od Zeme sa každý rok vzďaluje rýchlosťou rastu nechtou), môžeme sa vďaka nemu spoľahnúť na kolobeh prílivov a odlivov. Nová štúdia z časopisu Nature Geoscience ale naznačuje, že to nemá úplne pod kontrolou. Pri splne a nove môže na Zemi spôsobiť katastrofálne zemetrasenia. Mesiac totiž nepôsobí iba na vodu na mieste, nad ktorým sa nachádza. Vytvára aj jemný tlak na zemskú kôru, ktorá sa občas vyduje. Ak sa to stane na miestach pozdĺž zlomových línií kôry, môže to naštartovať zemetrasenie. Pri splne a nove sú Mesiac, Zem a Slnko v jednej línii. Slnko v takýchto prípadoch ešte posilňuje gravitačný ťah Mesiaca a podľa časopisu Nature zvyšuje pravdepodobnosť ničivých zemetrasení, aké boli napríklad v roku 2010 v Čile či v roku 2011 v Japonsku. Hlavný zdroj: Washingotnova univerzita v St. Louis doi:10.1038/nature19341 doi:10.1038/ngeo2796 doi: 10.1130/G37120.1 Tento text ste mohli čítať vďaka tomu, že platíte za obsah. Vážime si to.


Ceny ropy klesli už tretí deň po sebe

NEW YORK. Ceny ropy klesli v stredu už tretí deň po sebe. Dôvodom bol nečakane prudký nárast zásob komodity v USA. Americká WTI sa obchoduje na úrovni okolo 64 dolárov (51,38 eura) za barel. Barel americkej ropy WTI s marcovým kontraktom sa v stredu o 16.35 SEČ predával po 64,04 dolára. To bolo o 48 centov menej než v utorok na konci obchodovania na newyorskej komoditnej burze. Marcový kontrakt na severomorskú ropu Brent zlacnel o 42 centov na 68,60 Udolára za barel. V utorok cena WTI klesla o 1,6 percenta a cena Brentu o 0,6 percenta. Ropné rezervy v USA sa v uplynulom týždni zvýšili o 6,8 milióna barelov, uviedlo americké ministerstvo energetiky. Analytici počítali s nárastom len o 100-tisíc barelov. Zásoby sa v januári tradične zvyšujú, ale tento rok padli o vyše 12 miliónov barelov, čo bol ich najprudší pokles v prvom mesiaci roka za vyše 30 rokov.


Lipšic chce v prípade nehody uzavrieť dohodu o vine a treste

BRATISLAVA. Bývalý poslanec Národnej rady Daniel Lipšic chce v prípade dopravnej nehody na Vajnorskej ulici v septembri 2016 uzavrieť s prokurátorom dohodu o vine a treste. Pre TASR to uviedol námestník bratislavskej krajskej prokurátorky pre trestný úsek Oliver Janíček. "Dňa 28.4.2017 bol vo veci na Krajskú prokuratúru Bratislava doručený podnet obhajkyne obvineného JUDr. Daniela Lipšica na začatie konania o dohode o vine a treste. Prokurátor tunajšej prokuratúry preštuduje spisový materiál a preskúma splnenie zákonných podmienok na začatie konania," povedal Janíček pre TASR. Zákonnými predpokladmi uzavretia dohody o vine a treste sú okrem iného aj priznanie sa ku skutku a uznanie viny. Polícia ukončila vyšetrovanie dopravnej nehody koncom apríla tohto roka. Daniel Lipšic zrazil 72-ročného muža 19. septembra 2016 vo večerných hodinách na križovatke bratislavských ulíc Kutuzovova a Vajnorská. Po nehode sa Daniel Lipšic vzdal poslaneckého mandátu.


Cesty sú zjadzdné, problémy môže robiť poľadovica, hmla a sneženie

Vodiči by mali byť na niektorých úsekoch ciest opatrní.

BRATISLAVA. Všetky sledované úseky diaľnic, rýchlostných komunikácií, horských priechodov a ciest na Slovensku sú momentálne zjazdné. Povrch vozoviek je prevažne suchý až mokrý, miestami je na ňom čerstvý, prípadne utlačený až zľadovatený sneh. Vodiči by si mali miestami dávať pozor na hmlu, husté sneženie a poľadovicu. Informuje o tom Slovenská správa ciest (SSC) na svojom webe zjazdnost.sk. Znížená dohľadnosť je v lokalitách Čebovce, Pastierske, Dargov, Štós a Štrba. Zapríčiňuje ju hmla alebo silné sneženie. Na ceste II/533 Novoveská Huta - Harichovce a cestách III. triedy v obvode Spišská Nová Ves sa vyskytuje poľadovica. Na ceste II/584 Srdiečko - Bystrá sú pre všetku dopravu potrebné snehové reťaze. Počas celej zimnej sezóny je uzavretý horský priechod Fačkov (úsek cesty I/64 medzi Nitrianskym Pravnom a Fačkovským sedlom) pre vozidlá nad desať metrov, horský priechod Veľké Pole (cesta II/512 Oslany - Cerová), horský priechod Šútovce (cesta III/1774) a horský priechod Skýcov (II/511) pre vozidlá nad 3,5 tony. V zime sú neudržiavané cesty II/549 v úseku Úhorná - Úhornianske sedlo - Krásnohorské podhradie, III/3227 v úseku Hrabušická Píla - Stratená (križovatka ciest I/67 a III/3227) a Herlianske Sedlo (II/576).


V Izraeli otvárajú podzemný cintorín, má miesto pre tisíce hrobov

Pozostalí sa k hrobom dostanú výťahmi a nájsť zosnulého im pomôže špeciálna aplikácia.

JERUZALEM. V Jeruzaleme sa v stredu slávnostne otvára rozsiahly podzemný cintorín, ktorý v meste trpiacom chronickým nedostatkom pozemkov ponúkne miesto pre 24-tisíc nových hrobov v niekoľkoposchodových katakombách. Informoval o tom denník The Jerusalem Post.  Tunely v hĺbke 50 metrov pod cintorínom Har ha-Menuchot sa budovali šesť rokov a správca cintorína už tento týždeň ponúkne na predaj prvých šesťtisíc pohrebných miest. Podzemná nekropola vytesaná do skaly je akousi modernou variáciou na tisíce rokov starú tradíciu pochovávania mŕtvych v katakombách, ktorú praktizovali napríklad antickí Rimania, Feničania alebo Etruskovia. "Vrchná časť planéty už je plná a priestor nie je naťahovací. Ale keď pôjdete pod zem, tak tam na vás čaká celý nový svet," tvrdí Adi Alphandary zo stavebnej firmy Rolzur, ktorá sa na projekte podieľa. Stavba podzemných chodieb s pohrebnými miestami v niekoľkých poschodiach nad sebou bude stáť celkovo 77 miliónov dolárov. Pozostalí sa k hrobom dostanú výťahmi a nájsť zosnulého v niekoľko kilometrov dlhých klimatizovaných chodbách im bude pomáhať aj špeciálna aplikácia. Podľa The Jerusalem Post sa pritom netreba obávať toho, že katakomby budú pôsobiť tiesnivo - priestory budú obložené kameňom a majú byť jasne osvetlené. Napriek vysokej cene sa podľa autorov projektu nakoniec stavba podzemného cintorína oplatí. "Nebude sa platiť za údržbu hrobov, dole nehrozia rozmary počasia, vietor ani sneh," tvrdí Alphandry. "Svojich zosnulých príbuzných môže ľahko navštíviť aj človek na vozíku. A bude tu kontrolovaná klíma, takže tu ľudia nebudú omdlievať horúčavou," dodáva.


Zomrel Ivan Novotný, popredný odborník na liečbu závislostí

Ivan Novotný zomrel vo veku nedožitých 85 rokov.

BRATISLAVA. Zomrel Ivan Novotný, jeden z popredných svetových odborníkov na liečbu závislostí. Novotný zomrel vo veku nedožitých 85 rokov v noci na 22. marca. Informoval o tom Denník N.  Problematike závislostí sa začal venovať v 60. rokoch minulého storočia. Neskôr v Bratislave vybudoval známe Centrum pre liečbu drogových závislostí. V roku 1996 založil neštátne AT sanatórium v Petržalke, ktoré vykonáva režimovú ambulantnú a hospitalizačnú odvykaciu liečbu závislých od návykových látok a hracích automatov. Novotnému prešli počas jeho praxe rukami tisíce alkoholikov a narkomanov. Mal povesť obetavého lekára, ktorý dokázal pre pacientov urobiť čokoľvek.


Starostu filipínskeho Tanauan zastrelili na slávnosti pred radnicou

Antonio Halili patril k obávaným bojovníkom proti drogovým kartelom.

MANILA. Neznámy ozbrojenec zastrelil v pondelok starostu filipínskeho mesta Tanauan pri vztyčovaní vlajky na oficiálnej slávnosti pred miestnou radnicou. Na ceremónii sa podľa miestnych médií zúčastnilo asi tristo ľudí vrátane zamestnancov radnice a významných hostí. Strelec pred zrakmi všetkých zasiahol starostu práve v momente, keď začala znieť filipínska štátna hymna, a vzápätí ušiel. Starosta Antonio Halili patril k obávaným bojovníkom proti drogovým kartelom vo filipínskej provincii Batangas a kriminálnikov namočených v drogovom biznise s obľubou ukazoval verejnosti na námestí počas mestských podujatí. Podľa niektorých informácií bol však údajne aj on sám namočený v obchodovaní s narkotikami.


Nezhody PS, Spolu a KDH spochybňujú zmysel dohôd, tvrdí Blahová

Blahová je presvedčená, že otázka registrovaných partnerstiev by sa mala vyriešiť s chladnou hlavou.

BRATISLAVA. Nezhody medzi koalíciou PS/Spolu a KDH o presadení registrovaných partnerstiev sa dali očakávať a problematizujú zmysel predvolebných dohôd. Myslí si to predsedníčka poslaneckého klubu opozičnej strany Sloboda a Solidarita (SaS) Natália Blahová, ktorá to uviedla pre agentúru SITA s tým, že registrované partnerstvá nesmú stáť v ceste vláde zmeny. Pripomenula, že strana SaS ako prvá vyšla na Slovensku s rozšírením práv aj pre páry rovnakého pohlavia a tento programový cieľ považuje naďalej za správny. "Problém registrovaných partnerstiev treba zbaviť vyhrotených ideologických postojov a hľadieť naň s tým, či registrované partnerstvá ukrajujú z práv ostatných občanov. Odpoveď je jednoznačne záporná. Ak vznikne šanca na vládu dnešných opozičných strán, nemala by stroskotať na registrovaných partnerstvách. Registrované partnerstvá nesmú stáť v ceste vláde zmeny," priblížila Blahová.Je presvedčená, že táto otázka by sa mala vyriešiť s chladnou hlavou. "Ak v takejto vláde budú mať prevahu strany, ktoré registrované partnerstvá presadzujú, mali by im strany, ktoré majú voči nim ideologické výhrady, v záujme vyššieho cieľa ustúpiť. Registrované partnerstvá nepoškodzujú nikoho, žiadne manželstvo, žiadnemu občanovi neuberajú z jeho základných práv a slobôd. Naopak, zlepšujú život menšine a zaradia Slovensko medzi vyspelé civilizované štáty," uzavrela. Politici koalície Progresívne Slovensko a Spolu s predstaviteľmi KDH našli zhodu v niektorých oblastiach rodinnej politiky. Ide napríklad o podporu tehotných žien či garantované miesta v škôlke. Informovali o tom v piatok 9. augusta lídri zoskupení Michal Truban (PS), Miroslav Beblavý (Spolu) a Alojz Hlina (KDH). Hlina sa vyjadril aj k otázke registrovaných partnerstiev. Avizoval, že KDH za takýto zákon nezahlasuje, ale ak by napríklad po komunálnych voľbách v roku 2022 bolo v parlamente dosť hlasov na to, aby takýto zákon prešiel, KDH by si vzalo mesiac na premyslenie, ako bude ďalej v koalícii pokračovať. V otázke registrovaných partnerstiev Hlina priznal, že jeho návrh nechať tému po spojených komunálnych voľbách v roku 2022 nie je uzavretý. „Neprekvapím nikoho. Nemôžeme zahlasovať za registrované partnerstvá, ani nezahlasujeme, ale chceme byť konštruktívni a racionálni,“ povedal Hlina. Truban s Beblavým zase ocenili, že Hlina im svoj návrh prezentoval na stretnutí a nedával im odkazy cez médiá a sociálne siete.


Nechcel mu pomáhať. Sagan ironicky zatlieskal svojmu rivalovi

Slovenský cyklista obsadil na pretekoch v Montreale deviate miesto.

BRATISLAVA. Stalo sa to už akýmsi zvykom. Ak je slovenský cyklista Peter Sagan počas pretekov súčasťou úniku či menšej skupiny, ktorá únik stíha, ostatní cyklista očakávajú, že najviac práce odrobí práve on. Ďalším z veľkého počtu príkladov boli aj nedeľňajšie preteky v kanadskom Montreale. Sagan bol súčasťou skupiny, ktorá v záverečných kilometroch stíhala jazdcov v úniku. Napokon ju však nedostihla. "Snažil som sa ich dohnať, no medzi ďalšími jazdcami nebola žiadna spolupráca. Všetku robotu som nechcel urobiť sám, takže medzera zostala a Diego Ulissi triumfoval," priznal Sagan pre web jeho tímu Bora-Hansgrohe. Slovák napokon skončil v pretekoch na deviatom mieste. Zo skupiny, ktorej bol v závere súčasťou, ho v cieli predstihli Greg van Avermaet a Michael Matthews. Obaja sú jeho tradičnými rivalmi. Sagan bol po prejazde cieľom, pochopiteľne, frustrovaný. Hoci kamery jeho gesto nezachytili, fotografie dokumentujú, ako posmešne tlieska Van Avermaetovi. Reagoval tak na to, že hoci mu nechcel v skupine pomáhať, pred cieľom sa ho snažil predbehnúť. Podobný moment, kedy Saganovi nechcel nikto pomáhať, sa stal naposledy na pretekoch BinckBank Tour 2017. V piatej etape sa v závere ocitol v čelnej skupine, kde od neho súperi nečakali iba to, že bude diktovať tempo úniku, ale bude zachytávať aj pokusy o nástup. Etapu napokon vyhral Lars Boom. "Neviem, ako si to mám vysvetliť," priznal po etape. Zrejme najznámejším prípadom je ale situácia z tohtoročnej klasiky Gent - Wevelgem. Sagan sa ocitol vo vedúcej päťčlennej skupine, v ktorej ale dvojica jeho súperov nespolupracovala. Slovák preto zvesil nohy, ani to však Nikiho Terpstru aj Sorena Andersena nepodnietilo k snahe o spoluprácu. Na absolútnom čele tak ostali už iba Greg van Avermaet a Jens Keukeleire, ktorí bojovali o víťazstvo. Triumf získal prvý menovaný. „Čo sa stalo? No nerozumiem, čo chcel Terpstra dokázať. Najskôr sa dostal do úniku a potom nechcel pomáhať. Ja nie som jeho tímový kolega. Prečo by som ho potom mal dostať až do cieľa? Aby ma potom predbehol? Nebolo to od neho férové,“ hovoril Sagan vtedy pre belgickú stanicu Sporza.


O víťazovi sa rozhodlo až v predĺžení. Ako slovenskí hokejisti zdolali Nórov

Online prenos

Fotogaléria

Reakcie

MICHALOVCE. Slovensko zdolalo Nórsko v poslednom prípravnom zápase pred MS v hokeji 2019. O víťazstve domácich 3:2 po predĺžení rozhodol Richard Pánik. Stretnutie hostili Michalovce. Slovenskí reprezentanti nemajú veľa času na oddych, už v piatok 10. mája odohrajú svoj prvý zápas na šampionáte, keď budú čeliť hráčom USA. Na fotografiách Jozefa Jakubča zo SME si pozrite, ako zápas Slovensko - Nórsko prebiehal.


Rusko je spojencom islamu, vyhlásil čečenský vodca

Na porazenie teroristov je treba podľa Kadyrova medzinárodná spolupráca.

GROZNYJ. Rusko zostáva najvernejším spojencom a ochrancom islamu, a jediným štátom sveta, ktorý robí zmysluplné kroky v boji proti teroristickým organizáciám. Uviedol to v stredu čečenský líder Ramzan Kadyrov na treťom stretnutí Skupiny strategickej vízie s názvom "Rusko - islamský svet" v meste Groznyj. "Rusko je dnes vďaka politike jeho prezidenta Vladimira Putina najvernejším spojencom a ochrancom islamu. Na porážku teroristických organizácií je však treba medzinárodná solidarita," vyhlásil Kadyrov, pričom zdôraznil, že výber hostiteľského mesta tohto stretnutia nebol náhodný; Čečensko sužovala hrozba terorizmu dlhé roky. "Čečenský ľud veľmi dobre pozná hrôzy vojny. Teroristi sa tu pokúsili nastoliť vlastný poriadok a vnútiť nám pokrivenú ideológiu, ktorá je v rozpore so všetkými morálnymi, ľudskými a islamskými zásadami. Čečensko tiež dobre vie, čo je to ekonomická bezpečnosť a politický chaos," poznamenal podľa agentúry TASS Kadyrov.


Do Washingtonu pricestoval nový ruský veľvyslanec

Anatolij Antonov je vnímaný ako zástanca tvrdej línie voči USA.

WASHINGTON. Nový ruský veľvyslanec v USA Anatolij Antonov pricestoval vo štvrtok do Washingtonu, informoval korešpondent agentúry TASS. Lietadlo s veľvyslancom pristálo na Dullesovom medzinárodnom letisku. Antonova privítali diplomati s ruského veľvyslanectva. Na letisku nebolo vidieť žiadnych novinárov, poznamenal spravodajca agentúry TASS. Antonov pricestoval do Washingtonu v deň, keď americké ministerstvo zahraničných vecí nariadilo Ruskej federácii, aby do 2. septembra zatvorila svoj generálny konzulát v San Franciscu. USA rovnako vyzvali Moskvu, aby zatvorila aj kanceláriu misie vo Washingtone a konzulárnu kanceláriu v New Yorku", a to "v duchu parity, na ktorú sa odvolávajú Rusi". Rusko v júli nariadilo USA, aby USA do 1. septembra znížili počet pracovníkov svojho veľvyslanectva v Moskve a všetkých troch konzulátov o 755, a to na 455. Väčšinu týchto pracovníkov tvoria miestni občania. Stalo sa tak po tom, čo americký Kongres schválil sankcie proti Rusku za údajné zasahovanie do prezidentských volieb v USA v roku 2016 a za jeho kroky na Ukrajine a v Sýrii. Výnos o vymenovaní Antonova do funkcie veľvyslanca Ruska v USA a stáleho pozorovateľa v Organizácii amerických štátov podpísal ruský prezident Vladimir Putin 21. augusta a zároveň ho uvoľnil z funkcie námestníka ministra obrany. Antonov je politickými analytikmi vnímaný ako zástanca tvrdej línie v postoji voči Spojeným štátom. Na poste ruského veľvyslanca v USA vystrieda Sergeja Kisľaka, ktorý vo Washingtone pôsobil od roku 2007. Kisľakovo meno sa v poslednom čase spomínalo v súvislosti s viacerými významnými predstaviteľmi novej administratívy prezidenta USA Donalda Trumpa. Jeho poradca pre národnú bezpečnosť Michael Flynn odstúpil po tom, čo klamal o svojich kontaktoch s veľvyslancom Kisľakom. Americký minister spravodlivosti Jeff Sessions sa zasa zriekol formálneho dohľadu nad vyšetrovaním prípadného zasahovania Ruska do prezidentských volieb v roku 2016 po zverejnení správ, že neinformoval o svojich stretnutiach s Kisľakom.


Vnučka známeho umelca nesmie ďalej predávať licenciu na populárneho Krtečka

Mestský súd v Prahe uznal, že obsah uzatvorenej zmluvy je pochybný.

PRAHA. Vnučka výtvarníka Zdeňka Milera nesmie ďalej predávať licenciu na výrobu predmetov s populárnym kresleným Krtečkom. Rozhodol o tom zatiaľ neprávoplatne Mestský súd v Prahe. Informovala o tom spravodajská televízia ČT24. Na vnučku zosnulého výtvarníka Karolínu Milerová podala žalobu dlhoročná správkyňa autorovho diela Milena Fischerová, podľa ktorej je zmluva medzi Milerovou a jej dedkom neplatná. Miler zmluvu podpísal dva mesiace pred smrťou v roku 2011. Správkyňa preto tvrdí, že si umelec neuvedomoval obsah zmluvy. Fischerová tiež uviedla, že zmluva právne neexistuje. Vnučka tieto tvrdenia odmieta. Sudkyňa Veronika Křesťanová uznala, že nie sú pochybnosti o tom, že vnučka so svojím dedkom rokovala o tom, ako ďalej nakladať s jeho dielom. "Ich vôľou tam bolo zahrnúť všetko možné," podotkla Křesťanová. Obsah uzatvorenej zmluvy však nie je určitý, a preto zmluva nie je platná. Sudkyňa v zdôvodnení rozsudku tiež dodala, že žalovaná strana nemá oprávnenie licencie poskytovať. Prípad však ešte bude riešiť odvolací súd, ktorý môže súčasné rozhodnutie zvrátiť. Vnučku Milerovú rozhodnutie súdu mrzí. Myslí si, že verdikt nie je podložený dôkazmi a bude sa snažiť ho zmeniť. Sudkyňa informovala, že prípad môže zmeniť tiež iné súdne konanie, na základe ktorého by sa mohla Milerová stať dedičkou. Vnučka tvrdí, že rodina dospela po niekoľkých rokoch k dohode, ktorú blokuje jej matka a rodina rieši, či nepodá návrh na obmedzenie jej svojprávnosti. Súd zatiaľ rozhodol len v troch bodoch žaloby. "Karolína Milerová sa musí zdržať užívania pôvodného autorského diela Krtek od autora Zdeňka Milera. Žalovaná podnikateľská osoba Kateřina Milerová s. r. o. je ďalej povinná zdržať sa rozširovania diela Krtek na návšteve a zároveň má stiahnuť knihu z predaja," opísala rozhodnutie hovorkyňa súdu Pavlína Bočková.


EÚ je možné reformovať, aby bola prospešná. SaS predstavila návrhy na vylepšenia

Návrhy, ktoré sú usporiadané v štyroch pilieroch, strana nazvala Manifestom slovenského eurorealizmu.

BRATISLAVA. Namiesto nezmyselných nápadov o vystupovaní z Európskej únie (EÚ) je možné ju zreformovať tak, aby fungovala prospešne. S týmto ideovým zámerom predkladá strana SaS súbor 23 návrhov na reformy EÚ, ktoré nazvala Manifest slovenského eurorealizmu. "Súbor návrhov je odpoveďou na kritiku, že pomery v Únii kritizujeme, no nenavrhujeme zlepšenia," uviedol na stredajšej tlačovej konferencii predseda SaS a europoslanec Richard Sulík. Zdôraznil, že liberáli v dokumente vyjadrujú svoj postoj eurokritikov, ktorí sú presvedčení o nevyhnutnosti zmien v prospech európskeho projektu, majúceho pre Slovenskú republiku kľúčový význam. Dokument podľa jeho slov korešponduje aj s propozíciou pod názvom Menej ale efektívne, čo je jeden zo scenárov ďalšieho vývoja EÚ v tzv. Bielej knihe 1, ktorú predstavil predseda Európskej komisie Jean-Claude Juncker Balík 23 návrhov SaS je rozdelený do štyroch statí, resp. pilierov - inštitucionálneho, fiškálneho, monetárneho a bezpečnostného piliera. Inštitucionálny pilier sa zaoberá reformou vzťahov v rámci štruktúr Európskej únie. Menuje 14 oblastí, v ktorých by mala EÚ vrátiť kompetencie členským štátom, aby výkon právomocí bol efektívnejší. "Našimi návrhmi je takisto zriadenie subsidiárneho súdu, ktorý bude posudzovať, či EÚ presiahla svoje kompetencie alebo nie," priblížil Sulík. Liberáli navrhujú tiež rozšíriť kompetencie pre Európsky úrad na boj proti podvodom (OLAF), aby táto inštitúcia mala vyšetrovacie právomoci v prípade eurofondov. "Toto chápeme ako alternatívu voči návrhu ustanoviť európskeho prokurátora, s ktorým nesúhlasíme," zdôvodnil predseda SaS. Návrhy v inštitucionálnom pilieri sa týkajú aj rokovania EÚ o brexite, ktoré by podľa SaS mali pragmaticky viesť k obojstranne najvýhodnejším dohodám, stanovujúcim vzájomný vzťah do budúcnosti. SaS navrhuje tiež pozastaviť proces rozširovania EÚ, kým nepríde k úspešnej konsolidácii verejného dlhu. Poslanec Národnej rady SR Eugen Jurzyca v tejto súvislosti upozornil na fakt, že niektoré krajiny EÚ majú v súčasnosti veľký problém s konsolidáciou verejných financií a zneužívajú i nedostatočnú kontrolu zo strany EÚ. "Ďalšie rozširovanie EÚ by prispelo ešte k zhoršeniu celkovej situácie, keďže by sa Únia rozširovala o chudobné krajiny," upozornil Sulík. Vo fiškálnom pilieri mieria návrhy reforiem napríklad k zredukovaniu nákladov na administratívu EÚ. Tímlíder SaS pre zahraničnú politiku Martin Klus upozornil, že napríklad Európsky parlament (EP), ktorý má päťnásobne viac poslancov ako ten slovenský, má až 15-násobne viac zamestnancov v porovnaní so slovenským zákonodarným orgánom. "Ďalším príkladom potrebného zoštíhlenia je Európska komisia, ktorá má až 33.000 zamestnancov, redukcia sa musí dotknúť aj komisariátov, keďže kompetencie niektorých možno zlúčiť," uviedol Klus. Liberáli taktiež navrhujú znížiť eurofondy s cieľom znížiť korupciu, ktorá ich sprevádza. Navrhujú zrušiť Junckerov investičný balík a postupne zrušiť agrodotácie, ktorých rozdeľovanie vytvára pocit nespravodlivosti. "Ak by sa zrušili, všetci by mali rovnaké podmienky, čo by bolo férovejšie a pomohlo by to aj slovenskému poľnohospodárstvu," uviedol Sulík. V rámci monetárneho piliera by sa podľa SaS mal zaviesť princíp, že Európska centrálna banka nesmie financovať verejný dlh, takisto pravidlo, že ak niektorá krajina nedokáže napĺňať pravidlá eurozóny, mala by z nej vystúpiť. "V prípade, že si s konsolidáciou verejného dlhu poradí, mohla by do eurozóny opätovne vstúpiť," doplnil ideu návrhu Sulík. Monetárny pilier ráta tiež s návrhom zaviesť konkurzný poriadok pre členské štáty. Bezpečnostný pilier obsahuje návrhy podporujúce lepšiu ochranu schengenských hraníc, pričom táto ochrana by mala byť podľa predstáv SaS zdieľanou kompetenciou. Liberáli opakujú v návrhoch myšlienku zriaďovať migrantské tábory mimo EÚ, sprísnenie azylovej politiky a sú aj za to, aby rozvojová pomoc bola poskytovaná iba krajinám, ktoré pri riešení migračnej krízy spolupracujú. "Je to reakcia na prípady, keď napríklad tuniskému migrantovi odmietnu udeliť v Nemecku azyl, keďže nespĺňa podmienky, no Tunisko ho odmietne prevziať späť," vysvetlil Sulík. Súbor návrhov vydala strana v brožúrke, ktorá má okrem slovenskej i anglickú a nemeckú verziu. Sulík o ňom chce diskutovať aj s kolegami z EP. "Verím, že z toho vzíde nejaká spoločná iniciatíva," uzavrel europoslanec.


Na Dolných honoch vzniknú výluky spojov MHD

BRATISLAVA. Dopravný podnik mesta Bratislava (DPB) avizuje na sociálnej sieti rozsiahle výluky na Dolných honoch, ktoré budú platiť každý víkend počas celého októbra. Dôvodom je rekonštrukcia Dvojkrížnej ulice. Trolejbusy 201 a 202 budú podľa DPB premávať po skrátenej trase Hlavná stania - Cintorín Vrakuňa, resp. Hodžovo námestie - Cintorín Vrakuňa. Ďalej bude zabezpečená náhradná doprava s náhradnými autobusmi X71. Tie pôjdu v úseku Cintorín Vrakuňa až Dolné Hony s konečnou na Dudvažskej. Zastávky Čiližská a Žitavská nebudú obsluhované. Na Dudvažskej bude končiť taktiež autobus 65 a nočný autobus N72 od piatka večera do pondelka rána s tým, že budú opäť vynechané zastávky Čiližská a Žitavská. Autobus 67 bude premávať odklonený cez Hradskú a Uzbeckú s tým, že neobslúži zastávky Železničná, Čiližská, Žitavská, Dudvážska a Hronská. Linka 67 bude miesto toho stáť na Miestnom úrade Vrakuňa, Estónskej, Stavbárskej a Toryskej. Všetky zastávky bude naďalej obsluhovať linka 79 s mierne posunutým výstupišťom na zastávke Čiližská.


DOBRÉ RÁNODobré ráno: Hokej sa začína zmätkom a spôsobila ho koalícia

Ešte aj tie majstrovstvá štartujú v duchu SNS.

Dnes je ten deň, dnes sa to spustí. Dnes sa začína podujatie, o ktorom nadšenci hovoria ako o sviatku. Majstrovstvá sveta v ľadovom hokeji, ktoré sa konajú na Slovensku a ktoré potrvajú do 26. mája, sa nezaobišli bez menšieho zmätku. O ten sa postarali vládni poslanci a zákon o štátnych symboloch, ktorým si zaumienili určiť podobu dresov či ako a kedy spievať národné hymny. O čom zákon hovoril? Ako ovplyvnil hokejové majstrovstvá? Koho najviac nahneval? Nikola Bajánová sa rozpráva s Petrom Kováčom. Podcast Dobré ráno vzniká vďaka práci našich kolegov, reportérov a editorov v denníku SME. Ak chcete podporiť hľadanie faktov a pravdy, najľahšie to urobíte kúpou predplatného SME na sme.sk/podcast. Predseda parlamentu a šéf SNS Andrej Danko sa vo štvrtok v Moskve stretol s najvyššími ruskými predstaviteľmi, vrátane prezidenta Vladimira Putina. Do ruskej metropoly vycestoval ako jediný z predsedov parlamentov členských krajín Európskej únie na vojenskú prehliadku, ktorá sa konala pri príležitosti výročia ukončenia 2. svetovej vojny. Danko sa za oslobodenie Putinovi poďakoval v mene celého Slovenska. Okrem toho sa ruskému prezidentovi poďakoval aj za to, „čo všetko robí pre dialóg na vyriešenie akýchkoľvek problémov“. V pondelok, teda necelé dva týždne pred eurovoľbami sa v Bratislave stretnú nacionalistické strany. Prídu viacerí zástupcovia európskych nacionalistických a protiimigračných strán vrátane predsedníčky krajne pravicového Národného združenia (bývalej Národnej fronty) Marine Le Penovej. Informovalo o tom Hnutie pre Európu národov a slobody, ako aj šéf hnutia Sme rodina Boris Kollár. Ústavný súd priznal odškodné 2-tisíc eur Rómovi, ktorý sa od roku 2014 neúspešne domáhal nápravy za diskrimináciu pri hľadaní si práce. Právne zastúpenie mu poskytla Poradňa pre občianske a ľudské práva, ktorá o prípade aj informovala. Poškodený sa snažil získať prácu cez agentúru, tá mu otvorené miesto neponúkla s odôvodnením, že firma, pre ktorú hľadá ľudí, si výslovne neželá Rómov. Obrátil sa na okresný súd v Trnave, ten však dlho vôbec nekonal, až prípad skončil na Ústavnom súde. Díleri v berlínskom parku dostali miesto, kde môžu predávať. Park Görlitzer parí medzi obľúbené miesta stretávania sa v centre Berlína. Problémom však v posledných rokoch boli drogové gangy, ktoré upchávali vchody do parku a obťažovali návštevníkov. Nepomohla ani polícia. Správca parku sa rozhodol sprejom na zemi vyhradiť ružové zóny, kde by mohli drogoví díleri pracovať, aby v iných častiach parku ľudí neobťažovali. Dopravcovia na Slovensku posilňujú počas hokejových majstrovstiev viacero spojov. Železničná spoločnosť Slovensko vypraví sedem špeciálnych IC vlakov Macejko. Premávať budú z Bratislavy do Košíc a späť v dňoch zápasov slovenskej reprezentácie v základnej skupine od dnešného dňa. Autobusový dopravca Slovak Lines počíta s najväčším náporom na linke Bratislava - letisko Viedeň-Schwechat. A pridáva sa k nim aj Regiojet, ktorý posilní kapacitu autobusov na linke Praha - Brno - Bratislava a späť, vypraví aj špeciálne dodatočné vlakové spoje Sport Express. Dnes opäť odporúčame podcast. Vynikajúci týždenne vydávaný Reveal od PRX prináša diel o občianskej vojne, ktorú medzi sebou vedú pre postrekovanie buriny pestovatelia sóje v Spojených štátoch amerických. Problematika herbicídov, ktoré sú koreňom konfliktu, sa dotýka aj našich poľnohospodárov, a zároveň sa americká sója vo veľkom dováža aj na náš kontinent. Všetky podcasty SME nájdete na linku podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je týždenný vedecký podcast denníka SME a Rádia_FM. Každý týždeň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Vychádza každú sobotu. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Vychádza každý štvrtok Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Pozeráme Game of Thrones je špeciálny podcast denníka SME, ktorý sprevádza poslednú sériu seriálu Game of Thrones (Hra o Tróny). Vychádza každý pondelok. Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@ sme.sk, pošleme vám cenovú ponuku.


Mladík sa v berlínskej rieke pokúsil utopiť tínedžerku, takmer sám zomrel

BERLÍN. Devätnásťročný mladík, ktorý sa v utorok neúspešne pokúsil utopiť 17-ročné dievča v berlínskej časti Spandau, pri tom takmer sám zahynul. Informovala o tom tlačová agentúra DPA s odvolaním sa na nemeckú políciu. Prípad sa stal tak, že mladý muž sotil tínedžerku do rieky Havel a skočil za ňou, pričom sa ju odzadu pokúšal násilne tlačiť pod hladinu. Policajný hovorca povedal pre agentúru DPA, že mladík sa vtedy sám takmer utopil a museli ho oživovať. Dievča zatiaľ dokázalo priplávať na breh rieky. "Mladík nevie plávať a takmer sám zahynul," dodal policajný hovorca. Berlínske noviny Tagesspiegel napísali, že mladý muž je žiadateľom o azyl z Afganistanu a dievča je Nemka. Podľa podozrenia mali obaja tínedžeri predtým spolu vzťah. Detektívi z policajného oddelenia vrážd ďalej prípad vyšetrujú.


Futbaloví fanúšikovia napadli v Aténach pakistanských imigrantov

Polícia zasiahla proti útočiacim futbalovým fanúšikom slzným plynom a gumenými projektilmi.

ATÉNY. Grécka polícia musela v nedeľu zasahovať v centre Atén proti rozvášneným fanúšikom futbalového klubu PAOK Solún, ktorí po ceste na ligový zápas s Panioniosom Atény napadli početnú skupinu pakistanských imigrantov. Podľa doterajších informácií neprišlo k žiadnym vážnejším zraneniam, polícii sa podarilo útočníkov po niekoľkých minútach paralyzovať slzným plynom a gumenými projektilmi.


Chaos v Bielom dome mal silný vplyv na newyorskú burzu

Nečakané mierne pozitívne impulzy priniesla správa o spotrebiteľských náladách.

NEW YORK. Pokračovanie chaosu v Bielom dome spôsobilo, že Dow Jones Industrial, hlavný index newyorskej burzy cenných papierov, skončil týždeň s miernym poklesom. Odchod pravicovo orientovaného hlavného stratéga amerického prezidenta Donalda Trumpa Stephena Bannona bol vrcholom politického virvaru v uplynulých piatich pracovných dní. Nečakané mierne pozitívne impulzy priniesla správa o spotrebiteľských náladách v auguste v Spojených štátoch. Index Dow Jones Industrial klesol v piatok (18.8.) o 0,35 % na 21.674,51 bodu. V porovnaní s východiskovou úrovňou v pondelok (14.8.) oslabil o 0,8 %. Vo štvrtok (17.8.) sa prepadol o viac ako 1 %. Bol to jeho najsilnejší pokles za tri mesiace. Akcie spoločnosti Nike klesli v piatok o 4,4 %. Až o 28 % sa zosunula hodnota akcií spoločnosti Foot Locker a dostali sa na najslabšiu hodnotu za posledné štyri roky. Americký výrobca športových potrieb zaznamenal pokles výnosov a zisku. Firma by mala pokračovať v zostupnom trende aj do konca druhého polroka. Slabšie štvrťročné výsledky mala aj strojárska firma Deere. Hodnota jej akcií sa skĺzla o 5,4 %. Medzi víťazov piatkového obchodovania patrili akcie obchodnej siete Ross Stores. Vzrástli o 10,7 %.


Dúbravčanom chýba spojenie MHD na Kramáre

BRATISLAVA. Obyvateľom bratislavskej mestskej časti Dúbravka chýba spoj mestskej hromadnej dopravy (MHD) na Kramáre. Ako ďalej uviedla hovorkyňa Dúbravky Lucia Marcinatová, požiadavka priameho spojenia MHD na Kramáre bola v prieskume mestskej časti Bratislava - Dúbravka, ktorý robili začiatkom tohto roka. Podnety na spojenie dávali aj denné centrá seniorov a členovia Jednoty dôchodcov Slovenska. V súvislosti s podnetom vedenie Dúbravky a miestny poslanec Juraj Štekláč v spolupráci s dopravným podnikom dnes zorganizovali skúšobnú jazdu duobusom, čiže trolejbusom, ktorý vie časť trasy prejsť bez trakčného vedenia, a ktorý by mohol byť jednou z možností MHD z Dúbravky na Kramáre. Počas jazdy prešiel trolejbus trasu z vozovne Hroboňova na Patrónku a potom do Dúbravky a späť. Podľa starostu Dúbravky Martina Zaťoviča bolo cieľom jazdy vyskúšať, či by takéto vozidlo mohlo spájať Dúbravku a Kramáre. "Počas jazdy sme ale zistili, že tento typ trolejbusu nie je vhodný, keďže nevedel zvládnuť kopcovitý terén v smere od Švantnerovej cez Harmincovu," povedal Zaťovič. Dopravný podnik preto odporúča trolejbusy na batériový pohon, ktoré plánuje zaobstarať a zaviesť ich do prevádzky v roku 2018. Uvažuje tiež o predĺžení linky 211 či 212 do Dúbravky, čím by mestská časť získala spojenie s Nemocnicou Kramáre aj Národným onkologickým ústavom. Podľa Marcinatovej v minulosti premával autobus číslo 22 na trase Devínska Nová Ves - Dúbravka - Kramáre, potom ho zrušili a v septembri 2013 dočasne nahradili linkou 120. Priama linka z Dúbravky na Kramáre nakoniec zanikla a ľudia museli začať prestupovať na Patrónke. "Pre bežného obyvateľa žiadny problém, pre chorých, seniorov či mamičky s malými deťmi, čiže ľudí, ktorí najčastejšie navštevujú nemocnicu, však veľký," doplnila Marcinatová.


Ruská polícia vyšetruje údajnú spreneveru v okolí renomovaného režiséra

Polícia prehľadala Gogoľové centrum v Moskve aj byt režiséra Kirilla Serebrennikova.

MOSKVA. Ruská polícia realizovala v utorok domové prehliadky v Gogoľovom centre v Moskve, ako aj v bydlisku jeho šéfa, renomovaného režiséra Kirilla Serebrennikova. Stalo sa tak kvôli údajnej defraudácii 200 miliónov rubľov (v prepočte 3,1 milióna eur) režisérovou firmou v období rokov 2010-2014. Informoval o tom Vyšetrovací výbor Ruskej federácie. Samotný Serebrennikov, ktorého policajti predviedli na svoje oddelenie za účelom podania vysvetlenia, nie je podľa slov jeho právneho zástupcu Alexeja Fedjarova pre tlačovú agentúru Interfax ani podozrivým, ani obvineným v prípade, podľa justičných zdrojov je registrovaný ako svedok. Ruská kultúrna obec sleduje dianie okolo Serebrennikova so znepokojením a viacerí umelci ho vnímajú ako formu nátlaku na neprispôsobivého a kritického režiséra, vyplýva z materiálu tlačovej agentúry DPA. Serebrennikove filmové i divadelné opusy mu vyniesli nielen vo vlasti, ale aj v zahraničí status kultového režiséra, súčasne však i nevôľu časti mocných v Rusku - okrem iného kvôli jeho prístupu k silne tabuizovaným témam vrátane homosexuality.


George a Amal Clooneyovci sa stali rodičmi dvojčiat

V londýnskej nemocnici sa im narodili dcéra Ella a syn Alexander.

NEW YORK. Americký filmový herec George Clooney a jeho manželka, britská právnička Amal Clooneyová, sa v utorok stali rodičmi dvojčiat. V londýnskej nemocnici sa im narodili dcéra Ella a syn Alexander, píše agentúra AP.Podľa hercovho manažéra sú matka i deti v poriadku. "George si vzal lieky na upokojenie a do niekoľkých dní by mal byť v poriadku," citovala AP z vyhlásenia. Pre 56-ročného Georgea a 39-ročnú Amal, ktorá je libanonského pôvodu, sú dvojčatá prvými potomkami. Správy o Amalinom tehotenstve prenikli na verejnosť vo februári tohto roku.Pár sa zosobášil v septembri 2014 v talianskych Benátkach. Medzi svadobnými hosťami sa nachádzalo množstvo osobností šoubiznisu vrátane Matta Damona, Cindy Crawfordovej, Emily Bluntovej či Bona, frontmana skupiny U2.George Clooney je držiteľom dvoch Oscarov, piatich Zlatých glóbusov a jednej ceny BAFTA. Účinkoval v približne 50 filmoch. Amal Clooneyová sa zameriava na medzinárodné právo a ľudské práva. Obaja sa venujú aj filantropii.


McDonald's zmení slogan kampane, ktorá nahnevala Salviniho

V žiadnom prípade nebolo naším úmyslom akokoľvek sa dotknúť Talianov, tvrdí šéf rakúskej pobočky McDonald's.

BERLÍN. Rakúska sieť predajní McDonald's sa rozhodla zmeniť slogan svojej novej kampane po tom, ako proti nemu protestoval taliansky minister vnútra Matteo Salvini. Pôvodný slogan kampane s tematikou Talianska znel "Für echte Mampfiosi", čo je skomolenina, ktorá môže znamenať "Pre naozajstných žrútov", ale aj "Pre naozajstných mafiánov". Salvini v nedeľu zavesil na Twitter fotografiu jedného takéhoto plagátu a pripísal k nej: "To všetci Taliani sú mafiáni? Dosť smutné." Šéf rakúskej pobočky McDonald's Jörg Pizzera v utorok oznámil, že nové heslo bude znieť "Für echte Amici" (Pre naozajstných priateľov). "V žiadnom prípade nebolo naším úmyslom akokoľvek sa dotknúť Talianov. Ospravedlňujeme sa tým, ktorých to nahnevalo," povedal Pizzera.


Prímerie v Donbase porušili, zranenia utrpeli štyria ukrajinskí vojaci

Prímerie bolo porušené najmenej desaťkrát.

KYJEV. Ostreľovanie pozícií ukrajinskej armády na východe Ukrajiny si za posledných 24 hodín vyžiadalo štyroch zranených ukrajinských vojakov. Informovala o tom v stredu agentúra Ukrinform. Prímerie bolo porušené najmenej desaťkrát, pričom separatisti nasadili zbrane, ktoré mali byť podľa minských mierových dohôd stiahnuté z demarkačnej zóny. V stredu dopoludnia ukrajinská armáda hlásila aj mínometné ostreľovanie lokality Majorsk, kde sa zdržiavajú civilisti. Ukrajinská strana ďalej informovala, že počas tzv. žatevného prímeria, ktoré platí od 21. júla, zaznamenala 32 prípadov ostreľovania svojich pozícií. Ide o bilanciu do 2. septembra. V jednom z prípadov - 29. augusta - vypukol požiar na dvore obývaného domu v obci Novoluhanske. Zásah guľkou kalibru 7,62 mm tam dostala 79-ročná žena, ktorú so zraneniami hospitalizovali v meste Svetlodar. Podľa tlačovej služby ukrajinských ozbrojených síl pretrvávajúce incidenty svedčia o nedodržaní dohôd z Minska a záväzkov prijatých v rámci kontaktnej skupiny. Tieto incidenty bránia stabilnému prímeriu na demarkačnej línii a sú tiež dôkazom, že druhej strane ide o ďalšie prehĺbenie ozbrojeného konfliktu v Donbase, uvádza sa vo vyhlásení.


Najkrajšie stromy nie sú na Horehroní, sú v Louisiane. Pozrite si fotografie

BRATISLAVA. Fotografická súťaž International Garden Photographer of the Year zverejnila najlepšie fotografie zachytávajúce krásy prírody za uplynulý rok. Absolútnou víťazkou sa stala snímka Ohňostroje fotografky Jill Welhamovej. Vznikla kalotypiou, starou fotografickou technikou, ktorú vynašiel britský vynálezca William Henry Fox Talbot. Patentovať si ju dal v roku 1841. Bežný kresliaci papier namáčal do roztoku dusičnanu strieborného, osušil, namočil do jodidu draselného a opäť usušil. Tesne pred vyvolaním papier ešte potrel roztokom dusičnanu a kyselinou gallovou. Potom ho vyvolal pri svetle sviečky. Pozitív získal kopírovaním, pričom jeho rôzna dĺžka mala vplyv na farebnosť pozitívu od červenej cez purpurovú až po hnedočiernu. "Obraz Jill dokázal, že aj staré techniky sú stále schopné významu, originality a obrovskej krásy. Jej dielo čerpá z bohatého a zaujímavého dedičstva, avšak prístupom a realizáciou sa líši a obraz moderne komunikuje krásu a význam života rastlín, ako aj schopnosť reprezentovať posilnenie žien v umení a prírodných vedách," napísala vo svojom vyhlásení porota súťaže. Pozrite si víťazov súťaže v hlavných kategóriách.


Vo Švédsku zhabali mobily a počítače, môžu pomôcť pri vyšetrovaní útokov v Bruseli

Jeden z podozrivých útočníkov vyrastal vo Švédsku, mohol by byť aj spojkou s útočníkmi z Paríža.

ŠTOKHOLM, MALMÖ. Švédska polícia zhabala pri stredajšej razii v Malmö v jednom z tamojších bytov štyri mobilné telefóny a dva počítače, ktoré môžu byť mimoriadne dôležité pre vyšetrovateľov vlaňajších teroristických útokov v Bruseli. Informoval o tom v piatok prokurátor Hans Ihrman. Jeden z podozrivých Osama Krayem vyrastal ako syn prisťahovalcov zo Sýrie práve v juhošvédskom meste Malmö. Vlani 8. apríla ho zadržali pre podozrenie, že kupoval športové tašky, ktoré boli v marci 2016 využité pri teroristických útokoch na letisku a v metre v Bruseli. Bezpečnostné kamery Krayema krátko pred útokmi zachytili s Khalidom El Bakraouim, ktorý sa odpálil v súprave metra. Vyšetrovatelia predpokladajú, že v Belgicku väznený Krayem mohol byť článkom spájajúcim teroristickú bunku z Bruselu a džihádistov, ktorí predtým spáchali teroristické útoky v Paríži. Zatiaľ sa však nevie, či existuje súvislosť medzi Krayemom a mobilnými telefónmi, respektíve počítačmi zhabanými v Malmö. Pri sérii koordinovaných teroristických útokov v Paríži prišlo 13. novembra 2015 o život 130 ľudí. Útoky v Bruseli si 22. marca 2016 vyžiadali 32 mŕtvych.


Na východe a na juhu stredného Slovenska hrozia popoludní búrky

Meteorológovia vydali výstrahy prvého stupňa.

BRATISLAVA. Východné a južnú časť stredného Slovenska môžu v utorok popoludní potrápiť búrky. Upozorňuje na to Slovenský hydrometeorologický ústav (SHMÚ), ktorý pre dané územia vydal výstrahy prvého stupňa. "S búrkami môžu byť spojené krátkodobé, ale intenzívne lejaky, pri ktorých môžu úhrny dosiahnuť 20 až 40 milimetrov a nárazy vetra rýchlosť 65 až 85 kilometrov za hodinu," uvádza SHMÚ. Podľa meteorológov je v súvislosti s búrkami možný prechodný vzostup vodných hladín na malých tokoch a výskyt povodňových úkazov mimo tokov, napríklad stekanie vody zo svahov či zatápanie pivníc, podchodov a podjazdov. Výstrahy pre Košický, Prešovský a Banskobystrický kraj predbežne platia od 14.00 do 20.00 h.


Turecko má prešetriť obvinenia z údajného zabíjania a týrania Kurdov

Správa OHCHR spomína údajné prípady mučenia, násilného zmiznutia či podnecovania k nenávisti.

ŽENEVA. Úrad vysokého komisára OSN pre ľudské práva (OHCHR) vyzval tureckú vládu, aby prešetrila obvinenia zo zabíjania a ďalších násilností spáchaných na juhovýchode krajiny. V novej, správe zverejnenej v piatok OHCHR odsúdil násilnosti, vrátane údajného zabitia stoviek ľudí a zrovnania takmer 1800 budov so zemou, ktorých sa mali dopustiť turecké bezpečnostné sily za uplynulých 18 mesiacov. Správa sa odvoláva na dôverné i verejné informácie, satelitné snímky a ďalšie zdroje, pretože vyšetrovateľom OSN nebol napriek vyše ročnej snahe umožnený prístup do oblastí obývaných prevažne etnickými Kurdmi. Správa spomína údajné prípady mučenia, násilného zmiznutia, podnecovania k nenávisti a násilia spáchaného na ženách. Zameriava sa na obdobie od júla 2015 do decembra 2016, počas ktorého muselo údajne v dôsledku tureckej bezpečnostnej operácie opustiť svoje domovy najmenej 335-tisíc ľudí. Turecká vláda podľa OHCHR naznačila, že Strana kurdských pracujúcich (PKK), ktorú Ankara považuje za teroristickú organizáciu, útočí na vládne bezpečnostné sily s cieľom zabiť či zraniť ich príslušníkov. Vysoký komisár OSN pre ľudské práva Zajd Raad Husajn v tejto súvislosti poznamenal, že Turecko čelí od neúspešného pokusu o prevrat vlani v júli "zložitým problémom".


Hasbro dosiahol pred koncom roka vyšší zisk než očakával

Tržby v kategórii hračiek pre chlapcov klesli o tri percentá, zatiaľ čo tržby v kategórii hračiek pre dievčatá vyskočili o vyše polovicu.

NEW YORK. Americký výrobca hračiek Hasbro dosiahol v uplynulom 4. štvrťroku 2016 lepšie výsledky, ako mu predpovedali analytici z Wall Street. Pomohol mu veľký dopyt na domácom trhu po bábikách Disney Princess a bábik Trollov počas kľúčovej vianočnej sezóny. Čistý zisk druhého najväčšieho výrobcu hračiek v USA po spoločnosti Mattel, sa za tri mesiace do 25. decembra 2016 zvýšil na 192,7 milióna dolárov (179,41 milióna eur) zo 175,8 milióna dolárov v rovnakom období predvlani. Po vylúčení jednorazových položiek dosiahol Hasbro zisk 1,64 dolára na akciu, zatiaľ čo analytici mu predpovedali zisk len 1,27 dolára/akcia. Tržby Hasbro sa v 4. kvartáli zvýšili o 11,2 % na 1,63 z 1,47 miliardy dolárov, a tiež prekonali odhady analytikov, ktorí počítali s tržbami v priemere 1,50 miliardy dolárov. Tržby v kategórii hračiek pre chlapcov v sledovanom období klesli o 3 % na 552,3 milióna dolárov, ale boli vyššie ako očakávali experti. Tržby v kategórii hračiek pre dievčatá vyskočili až o vyše polovicu na 394,2 milióna dolárov vďaka odbytu bábik princezien z filmov Walta Disneyho a bábik Trollov.


Politická scéna v Česku sa podľa Pašku zásadným spôsobom mení

Do rozhodovania o budúcnosti v Česku podľa podpredsedu SNS vstúpili aj európske témy.

BRATISLAVA. Politická scéna v Českej republike sa po parlamentných voľbách mení zásadným spôsobom. Ukazuje sa, že politické spektrum je pestrejšie a do rozhodovania o budúcnosti Česka vstupujú aj európske témy. V nedeľnej diskusnej relácii RTVS O 5 minút 12 to povedal podpredseda zahraničného parlamentného výboru a zároveň podpredseda SNS Jaroslav Paška. V Česku sa v súčasnosti podľa Pašku špecifikujú strany s istými výhradami voči fungovaniu Česka v Európskej únii (EÚ), strany so zásadnými námietkami v tomto smere a strany, ktoré, naopak, oceňujú, že je krajina integrovaná ako súčasť EÚ. "Život ukáže, do akej miery budú hľadať spoločnú reč vo vzťahu k EÚ i riešeniu domácich problémov," skonštatoval Paška. Poslanec Európskeho parlamentu Boris Zala (S&D) má v súvislosti s výsledkami parlamentných volieb v Česku pocit, akoby ľudia chceli experimentovať a hľadali nekonvenčné riešenia. Podľa europoslanca sa ukáže, akú skúsenosť to obyvateľom prinesie. "Či sa vrátia k tradičným mainstreamovým stranám, alebo sa mainstreamovými stanú tie, ktoré sú teraz na boku. Do diskusie vstupujú nové témy a ľudia si vytvárajú názory na mnohé veci, ktoré predtým neboli," skonštatoval. Bezprostredná sociálna situácia či problém nezamestnanosti nehrá podľa jeho slov už takú rolu ako ešte pred časom. Dominantnými sa stávajú témy ako európska integrácia, problémy suverenity, euro či migrácia. "Hodnoty, ako sa životne orientovať, začínajú byť pre ľudí významné. Často si politikov nevolia podľa pragmatických riešení, ale podľa hodnotových orientácií," povedal Zala. Europoslanec Ivan Štefanec (KDH, EĽS) tvrdí, že sa politická mapa v Česku rýchlo mení. Aj podľa neho je zaujímavé, že predvolebná kampaň sa viac týkala európskych tém. "Víťazstvo Andreja Babiša sa očakávalo, ale tie čísla hovoria o tom, že sú vyššie ako vo väčšine prieskumov verejnej mienky. Nóvum je, že do parlamentu vstúpili strany, ktoré nepôsobili predtým na politickej scéne, respektíve v parlamente. Naproti tomu tie takzvané tradičné strany trošku ustúpili," uviedol Štefanec. Podľa neho bude zaujímavé sledovať, koho si Babiš vyberie do vlády. Europoslanec očakáva, že bude robiť v Česku viac proeurópsku politiku, než deklaroval pred voľbami. V relácii sa diskutujúci zaoberali aj témou Vyšehradskej štvorky. Europoslanec Boris Zala (S&D) v vyhlásil, že Vyšehradská štvorka (V4) nenadobudla žiaden stredoeurópsky integračný rozmer. Je to jednoducho len stretávanie sa premiérov a občas prezidentov, kde sa hľadajú spoločné kroky a keď sa nájdu, tak vtedy je to víťazstvo. Súčasne dodal, že má na V4 dlhodobo negatívny názor. V tejto skupine podľa Zalu každý štát hrá svoju geopolitickú hru a sleduje vlastné záujmy. V4 sa podľa europoslanca nikdy nepokúsila prekročiť to, čo jej členov rozdeľuje a nájsť spoločný program napríklad v hlbšej integrácii regiónov. "Nedospeli sme k tomu, preto som veľmi skeptický, pokiaľ ide o V4," skonštatoval. Poslanec Európskeho parlamentu Ivan Štefanec (KDH, EĽS) vníma pokles vplyvu V4 pre situáciu v Poľsku a Maďarsku. Podľa neho už táto skupina nie je to, čo bývala pred dvoma či štyrmi rokmi. "Na druhej strane, má ale stále svoju silu. Nie je to inštitucionálna, ale neformálna skupina, ktorá keď niečo spolu povie, tak to aj presadí. Je vždy dobré spolupracovať. Nikdy nebudeme mať bližších spojencov ako sú naši susedia," povedal. Zaujímavé podľa neho bude sledovať, ako sa po parlamentných voľbách zachová Andrej Babiš vo vzťahu k V4. "Takáto situácia rôznorodá v rámci V4 ešte nikdy nebola, ale verím, že vždy nás budú spájať pragmatické dôvody o osud všetkých ľudí a rozvoj stredoeurópskeho regiónu," podotkol Štefanec. Podpredseda zahraničného parlamentného výboru a zároveň podpredseda SNS Jaroslav Paška uviedol, že v rámci V4 je Slovensko v súčasnosti vnímané ako hovorca a bojuje za skupinu tam, kde ostatní členovia strácajú. Podľa Pašku musíme mať aj z hľadiska bezpečnosti dobré vzťahy s okolitými krajinami a podporovať aj ich rozvoj. "Ak máme bohatých susedov, s ktorými vieme rozumne komunikovať, sme vo výhode. Naším záujmom je, aby sa darilo rovnako ako nám aj Česku, Maďarsku, Poľsku, ale aj Rakúsku i Ukrajine. To by bolo z nášho pohľadu najlepším riešením," povedal. Diskutujúci sa venovali aj téme migrácie. Europoslanec Štefanec tvrdí, že problém migrácie sa dá riešiť len spoločným európskym postupom, lepšou ochranou hraníc, reformou azylového systému a rovnakými pravidlami, ale pri zachovaní kompetencií národných štátov o rozhodovaní koho prijať.  Potrebné je podľa neho riešiť problém tam, kde vzniká. Príčinu migrácie preto vníma v krajinách, ktoré nie sú na dostatočne vysokej úrovni. "Kde potrebujú zlepšiť cesty, vzdelanie a podmienky ľuďom tak, aby sa im tam oplatilo žiť. To je jedna z podstaty riešenia, aby sme riešili situáciu v týchto krajinách. Verím, že tomu pomôže aj pripravovaný summit EÚ a afrických krajín," poznamenal. Poslanec Európskeho parlamentu Boris Zala (S&D) uviedol, že sa ešte nenašla alternatíva spoločnej európskej azylovej politiky. Všetko sa totiž naďalej rieši v prvých štátoch, do ktorých migrant príde. "V roku 2015 v návale migrantov sa zrútil tento systém a nový systém sa v rámci EÚ nenašiel," podotkol. Kvóty sú podľa neho jediným mechanizmom, ktorý je zavedený, ale funguje veľmi pomaly. Pozitívne vníma kroky v rámci problému migrácie v oblasti ochrany vonkajších hraníc EÚ, kde sa zvýšili na tento účel finančné prostriedky. Podpredseda zahraničného parlamentného výboru a zároveň podpredseda SNS Jaroslav Paška upozornil, že EÚ je pre rozvojové krajiny v Afrike či Ázii už desaťročia najväčším donorom. V tomto smere ale vidí obrovské rezervy. Financie do týchto krajín musia byť podľa Pašku spojené s konkrétnymi výsledkami. "Toto nefunguje, lebo v skorumpovaných krajinách, kde sú vládcovia rozličného charakteru, sa tieto finančné prostriedky prevažne strácajú u miestnych bohatých podnikateľov alebo vládcov," povedal. Zala tvrdí, že financie sa v týchto krajinách nestrácajú, problémom sú však korupční diktátori. "Z toho, čo ekonomika začne rásť, vyčerpávajú financie a odvádzajú ich rôznymi praniami špinavých peňazí do daňových rajov," podotkol.


PODCAST TECH_FMĽudia sa sťažovali na otrasy, pod hladinou mora im vyrástol vulkán

Ako výskumníci narazili na problém v mori.

Miestni na ostrove Mayotte sa sťažovali, že v noci nemôžu poriadne spávať. Na najľudnatejšom ostrove francúzskych Komorských ostrovov sa otriasala zem a tieto zemetrasenia sa neustále opakovali. Akurát nik netušil, čo je príčinou. Napokon sa do oblasti vydali lode s citlivými vedeckými prístrojmi. A ich objav ich prekvapil – zároveň miestnym obyvateľom výskumníci odkázali nepríjemnú správu. Čo vedci zistili? A aký problém má naša ozónová vrstva? Vypočujte si podcast TECH_FM. je program propagujúci vedu a nové technológie. Vzniká v spolupráci Tech.sme.sk a Rádia_FM a znie naživo v rozhlase každý štvrtok po 15:00. Všetky podcasty SME nájdete na linku podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je týždenný vedecký podcast denníka SME a Rádia_FM. Každý týždeň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Vychádza každú sobotu. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Vychádza každý štvrtok Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Pozeráme Game of Thrones je špeciálny podcast denníka SME, ktorý sprevádza poslednú sériu seriálu Game of Thrones (Hra o Tróny). Vychádza každý pondelok. Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@ sme.sk, pošleme vám cenovú ponuku.